c: text/html

text:
Arubas’s Best Organization ta consisti te cu awe di 40 productor na local den diferente area di produccion e. o. F&B in general/arte, artesano y tambe algun cunucero/sembradornan local. Naturalmente nos ta haci un yamado na tur otro pa join nos en bista cu lo tin hopi cos nan bon na caminda pa tur cu ta miembro di Aruba’s Best.
Aruba’s Best Organization, su constelacion ta consisti di otro productor nan manera: Sr. Kenneth Blom, sr. Brian Croes, sr. Timothy Narain y tambe.
Pa haci e anochi aki mas completo y ameno algun miembro di e grupo di Cosecha tambe a join nos. Nos kier a yama cada un di nan un bon bini y danki pa ta hunto cu nos pa por duna tur nos bishitantenan un anochi inolvidable.
Na di dos lugar mi kier a gradici Hyatt Regency y sr. Joel Bunde General Manager pa haci e possibel dor di facilita nos cu e bunita ballroom aki pa por tene nos rueda di prensa.
En conexion cu nos prome taste Like & Buy Festival nos kier enfatisa rib’e magno evento cu nos ta organisando unda nos lo presenta productonan netamente Arubano.
Es decir producto nan cu a wordo traha aki na Aruba. Treciendo e terminologia Taste Like & Buy nos lo kier ofrece na tur nos bishitantenan nos productonan local.
E anochi aki tur bishitante lo ricibi e productonan pa purba y claro tambe ta disponible pa cumpra alavez. Tambe lo bay tin diferente show. Na cada tent bishitante nan lo por presencia con e producto nan aki ta wordo elabora tambe haya informacion di e. o. ingrediente nan uza producto nan di F&B y pa loke ta artesanonan lo bo por mira e materialnan uza y presencia acabado di algun di nan obranan.
E evento aki lo tuma lugar dia 25 di augustus 2017, for di 6’or di atardi te cu 11’or di anochi.
Esaki lo wordo presenta dor di nos MC sra. Elsa Krozendijk, kende lo elabora riba tur loke cada tent tin pa ofrece y naturalmente anima tur hende conhuntamente.
Lo ta bay tin musica di steelpan di sr. Nel Scholten, tambe lo bay tin e grupo di baile
“NTG & NLG” dancers bou direccion di sra. Marisol Pena y animacion Dj Patrick.

robotstxt: allowed

filter: keep


text:
You are here
Bo no tin awa? Bo a check bo meter? Si bo tin cuenta habri ainda, tin chens cu nos a pone un recordatorio of “tag” riba bo meter. Un “Tag” ta un carta oficial recordatorio cual nos ta pega na bo meter den caso cu bo a falta algun pago.
Si bo haya e recordatorio aki, e suma al respeto completo mester ta paga dentro di dos (2) dia di trabou. Por haci e pago via transferencia di banco, paga na oficinanan di Elmar, na e hulpbestuurskantoor mas cerca di bo of na loketnan di WEB na Balashi.
Si e cuenta no ta paga dentro di dos dia di trabou, lo desconecta e meter di awa en cuestion. Una bes cu desconecta e meter, no tin otro opcion di bini na nos oficina principal na Balashi pa paga bo cuenta y laga reconecta bo meter di awa.
Areglo di pago ta posibel, si no ta posibel pa paga henter e suma; por fabor puntra un di nos representantenan di Servicio na Cliente of yama nos Call Center na 525-4200 pa mas detaye.
Areglonan di pago ta sosode solamente na nos oficina principal na Balashi. Pa mas informacion con por paga bo cuenta, Click aki.


text:
Jaburibari – Diabierna atardi polis a bay altura di Parke Curason, pa un accidente cu hende herida.
Na yegada nan ta haya un Toyota Yaris, cu basta daño material dilanti.
Segun polis a compronde e chauffeur lo a sali di un fiesta y tawata bou influencia.
Bayendo direccion pabou, e ta kita na su man robes y dal contra e cura di e parke, causando basta daño.
Ambulance a wordo solicita, pa motibo cu tawata un impacto basta duro.
Na nan yegada ela wordo controla y no tawata tin motibo pa e bay hospitaal.
Polis a detene y transporte pa warda, door di ta core auto burachi.


text:
“Pueblo ta bay urna electoral pa vota pa representantenan por representa nan den Parlamento.
No por ta asina cu e representantenan di pueblo no ta presenta na trabao.
E siman aki Parlamento di Aruba a atende reunionnan importante pa pais Aruba cu ta presupuesto di DOW y tambe ley pa apodera di Minister di Finanza y Minister di Infrastructura y integracion pa den nomber di pais Aruba pa cera un acuerdo cu FCCA”, Parlamentario Velasquez a splica.
“E falta di respet di MEP pa Parlamento cu nan no ta presenta na e reunionnan publico aki.
Pa MEP, solamente dos Parlamentario a presenta na trabao y esaki ta un falta di respet grandi pa e pueblo votador. Con MEP por representa pueblo asina? Keda sin bin trabao no tin ningun hustificacion.
MEP no ta representa pueblo toch e ora eleccion 2017 pueblo no vota pa MEP, pasobra nan no ta bin trabao toch. Despues nan kier bay media critica y yena corant, pero nan no ta traha.
Pueblo mester tuma nota di e falta di respet grandi aki y no vota pa MEP, pasobra nan no ta bin trabao y e poco cu bin trabao ta contra tur desaroyo y bienestar di nos pais”, Parlamentario Velasquez a duna di conoce.


text:
ORANJESTAD – Dia 15 pa 17 di September Villa Floralina lo ta un bes mas e sede pa e competencia equino mas...
ORANJESTAD – Nos a ricibi e grato noticia cu e talentoso hoben pelotero Brandon Rincones ta firma cu e ekipo di Boston...
ORANJESTAD – Ayera atleta Wuill Vrolijk a regresa Aruba for di Nairobi Kenya, despues di sali na di 6 lugar y kibra...
ORANJESTAD – Awe 19 di July ta ultimo fecha pa entrega carta di postulacion pa bira miembro di directiva di AVB cu...
ORANJESTAD – Mas cu 2 siman pasa cu Xander Bogaerts a ricibi un deadball ariba su man drechi, pero ainda tin un...
ORANJESTAD – Diadomingo a tuma lugar entregamento di uniform di e Seleccion di Big League di Aruba cu lo participa den e campeonato...
Nos di Sports Zone Aruba ta presenta un encuesta cortico tocante di baseball di Aruba. Ultimo dianan a bin hopi discussion di...
WILLEMSTAD – Komishon organisadó di “Clásico Internacional de Beisbol Juvenil”, ta trata aki di e komishon ku ta organisá e kompetensha di...
ORANJESTAD – E hoben Arubiano Sicnarf Loopstok a bati un total di 44 homerun den e Carolina League Homerun Derby. Representando su...
ORANJESTAD – Den gran forma ekipo di North League ta titula Campeon den Senior Division durante campeonato di Subway Series 2017. Un...


text:
Shonnan bunita, con a bay?
Un placer pa mira e bunita sonrisa rib’e caranan contento cu curason yen di gradicimento pa bida, pa amor, pa pasenshi, pa bondad, pa alegria y pa sabiduria y specialmente pa salud.
Pa algun enfermedad por tuma remedi, pero tin otro enfermedadnan cu no por cumpra su salud, y tin cu accepta cada dia como un precioso regalo di nos Creador di amor.
Despues di un siman serio cu diciplina y amor, dedica na mi bunita mama recuperando di su salud, mi a treat mi mes un entrada n’e fiesta di “Nochi di bailadornan” den Renaissance Ballroom, cu dushi pero super super super dushi musica di The Tramps, The New Strangers y e grupo di Pachi of ta Payo Juliette?
Asina mes! Mi a bai pa baila y t’esey mes mi a hasi! Anto sin mi querido esposo, pareha cu tambe ta gusta baila. Pero pa motibo di otro compromiso mi a hayami mi so ta yega e Convention Center di Renaissance pa topa na porta cu mi bon y bunita amiga Helen Lacle, esposa di Jaime Lacle, nos amigonan di scouting pa añas.
Mi a cumpra mi carchi di entrada for di dje y djey cana drenta sin sa kiko ta sperami.
Wel, wel, ya caba e sala tabata casi full yen, anto no tabatin ni 8’or ainda!
E fiesta tabata di 8’or pa 1’or di marduga.
Contento di por a join Helen cu Jaime na nan mesa cu bon bista ariba e dansvloer. Ya bo sa, pa inspira cu e alegria un tiki mas.
Wel, wel, e prome banda, The Tramps, a habri e fiesta cu un dushi piesa pa despues su tras toca y canta mi cantica favorito ‘Jambalaya’!
Wel, wel, e pianan y e heupnan mes a dirigi nan mes ariba pista, si, mi so cu mi so.
Y asina mi a cuminsa celebra mi alegria e diasabra anochi aki, mey mey di nos dushi hendenan, hendenan cu ta gusta baila pasa bon. Asina mes! Despues mi a join mi amiganan entre nan, Lady Sandra Jacobs y Yolanda van der Linde, baila den grupo cu mas damanan great elegante cu nan bon autoestima, sa ken nan ta, y baila bai gol, expresa nos alegria pa bida.
E banda The New Strangers a ripara cu tin un hende muhe demasiado alegre su so ariba pista, cu nan tambe a toca Jambalaya, aunke The Tramps a tokele mas dushi, manera nos conoce e cantica. Pero ja, tin cantantenan cu kier pone nan mesun zjeito den cada cancion.
Nos a refresca e garganta cu ‘pineapple juice’ y saborea un dushi croket hopi tempran y mas laat den e anochi un cranberry juice cu croket. Nan a baha hopi bon.
Excelente servicio di e bar y cushina. E waitressnan tambe hopi carinoso y servicial.
Shonnan, pa ora cu e grupo di Pachi of ta Payo Julliette a cuminsa toca, e ambiente a bira pica y brabo!
Palabranan dobel sinti tabata skeiro bay gol y tur hende na harimento, hopi di nan subiendo e pista di baile pa los e pianan cu ya tabata tur los caba, pero awor cu mas energia pa nan baila cu hopi alegria!
Pabien na sr. Rudy Leysner y Harold de Miranda pa a organisa e exitoso Nochi di bailadornan atrobe! Movemento pa bida.
Y un danki na tur cu a cumpra nan carchi, pa yudanan cu mas bunita proyecto.
Lady Ruth a kere cu ningun hende ta bay corda cu el a subi pista su so cu su alegria, pero dialuna e asistente bunita y lief di dr. de Wind a bisami cu el a wak mi baila mi so yen di alegria, ora a bai hasi afspraak pa e controle di mi querida y bunita Mama.
E asistente su smile bunita a alegra Lady Ruth su curason un tiki mas!
Pasobra e tabata hopi yen di e bunita bendicion di e trabao profesional cu dr. de Wind a hasi cu e heup di Lady Ruth su Mama.
Un Docter specialista y tur su otro titulonan bunita cu ta traha asina bon, cu su bunita lus den su experticio, capacidad y talentonan di entre otro pone hende cana atrobe cu un temporada di therapie.
Danki lieve dr. de Wind, y danki na staf y personal di Hospital HOH pa tur e otro tratamentonan profesional cu curason tambe, especialmente e verpleger Alvin cu ta traha cu curpa y alma den su amor pa prohimo ruman patient.
We love you all and may God bless you all! “Yess! ‘Dancing solo is sometimes so beautiful’ ta manera baila riba halanan di amor…..”


text:
DIABIERNA 6 DECEMBER 2013
PAGINA 7
DIARIO
Minister Plenipotenciario, Alfonso Boekhoudt:
Ta buscando pa Aruba tin un stem mas cla den Union Europeo hunto cu Hulanda y otro LGOnan ORANJESTAD (AAN): E recientemente huramenta Minister Plenipotenciario di Aruba na Hulanda Alfonso Boekhoudt tambe a forma parti di e delegacion di Aruba den e reunion di LGO na Union Europeo. Pa Boekhoudt esaki tabata un encuentro di introduccion y pa e pone su mes na altura di e plannan cu e grupo tin ya cu den futuro e lo ta e representante di nos isla den tur e siguiente reunionnan cu ta
tuma luga na Belgica. Pa Boekhoudt tabata interesante pa wak di parti di Union Europeo e programa cu tin fiha pa e proximo 7 añanan, wak tambe e tipo di pensamento y razonamento y pa Aruba por haci peticion di fondonan cu e organisacion ta pone disponibel. “Como un LGO bo ta un pais hopi chikito, p’esey ta necesario pa uni forsa pa hunto atende cu cierto topiconan cu nos por haya mas atencion na Union Europeo. Hunto bo ta logra mas”, e Minister a indica. “Con cu bo bire, con cu bo kier wak e, ta mas posibel pa logra cosnan riba un nivel mas halto cu otro paisnan LGO cu abo so como pais chikito. Nos ta buscando entrada pa Aruba via Hulanda, pero na mes momento ta uni cu otro paisnan cu no ta di Reino
Hulandes pa crea un plataforma mas hancho.” E mandatario ta kere cu si haya sosten di otro LGO, Aruba lo tin un stem mas cla den Union Europeo. Pronto Boekhoudt ta regresa Aruba. Intencion ta pa den dos siman e ta muda definitivamente pa Den Haag caminda e lo cuminsa cu su trabou como Minister Plenipotenciario. Aki su prioridad ta pa traha riba concretisacion di contacto pa establecimento di companianan Europeo na Aruba. Tambe e ta bay traha cu Cas di Aruba pa sirbi interes di e Arubianonan na Hulanda y di Gobierno di Aruba na Hulanda. E ta hopi contento cu ya caba Aruba a haya presidencia di un di e comisionnan di LGO den Union Europeo y ta sigui traha duro den e direccion ey.
URATACA CENTER
½ roasted Chicken, Aroz, Yuca & Salada Diabierna 6 December 2013 - Edicion-8 Vol.19275
Sta.Cruz #110 Tel: 585-9500 Fax:585-0951 - E-mail: solodipueblo@gmail.com
1.50
JUAN DAVID SEA HOMBER Y PUBLICA E FIRMANTENAN DI PROTOCOL Noticia di polis ta bisa:
ABOGADO LUCI PETERSON (CASA DI BABA AVP) A BIRA AGRESIVO Y REBELDIA CU POLIS.. HCC ta celebra 45 aniversario di un servicio inigualabel na e cliente Un donacion a bay na
“Fundacion Ban Uni Man Pa Cria Nos Muchanan”,
Afl. 10.00 (di 12 pa 3pm) Tel: 585-5212
Vuelo pa Punto Fijo? UNITED CARIBBEAN AIRLINES! Vuelonan charter pa fin di aña Yama 583-8282 of 583-8484
Peliger grandi den KIA.. mientras Dowers ta keto!!
Slotnan di porta di celnan na KIA no ta traha Den caso di candela of calamidad, presonan no por wordo evacua
Polis un biaha mas coriendo tras di ilegal den Playa, despues cu a controla auto Hoben busca pa autoridad deteni den area di Ranchostraat
Pagina 12
Diabierna December 6 2013
Mon Plaisir College a revela nan proyecto di Good4TheNeighborhood na pueblo di Aruba
MADURO HEAVY EQUIPMENT N.V.
Santo pa Basha, Santo pa Pleister, Crushed Sand, Piedra, Tera pa Mata, Graniet. Tambe nos ta Rosa
Tereno, Coba Pos y Fundeshi. ROOI BOSAL 49 TEL .: 585-1708 FA X .:585-6299
Durante e exitoso caminata di “I love my body” di Famia Planea, e studiantenan di Mon Plaisir College a revela nan proyecto di Good4TheNeighborhood di Aruba Bank. Den presencia di Minister di Asuntonan Social, sr. Paul Croes y Minister di Educacion, sra. Michelle Hooyboer Winklaar a revela e cara nobo di e edificio. Riba e edificio por observa tambe e logo nobo di “I love my body”. E studiantenan tabata hopi orguyoso di por a yuda un fundacion cu ta asina importante pa nos hobennan y nos comunidad henter. E meta tras di e cara nobo di e edificio ta pa haci’e uno visibel y atractivo pa asina hala atencion di nos hobennan y comunidad pa asina yega na e fundacion y busca informacion valioso tocante nan salud sexual. Parti paden di e lugar tambe a haya un toke diferente y special pa asina tur cu bishita Famia Planea sinti nan den un bon ambiente y comfortabel. E studiantenan ta convenci cu si nos tin un comunidad consciente esaki lo ta beneficioso pa henter nos comunidad. E studiantenan ta contento cu Aruba Bank ta duna e schoolnan e oportunidad pa realiza un proyecto na beneficio di nos comunidad.
Diabierna December 6 2013
Pagina 7
Den Corte:
Huez a condena homber cu a abusa di su primanan --E homber M. ayera mainta a wordo haya culpabel di a haci actonan inmoral y tene relacion sexual cu su dos primanan. Un di e incidentenan a sosode entre Juli 2010 y Mei 2011 caminda e prima tabata tin 16 aña. E otro incidente a sosode entre Juni 2004 y December 2004. E tempo ey e otro prima tabata tin 12 aña. M. den e periodo di relacion cu e prima di 16 aña, a saca e prima na estado y na dado momento lo a dal e prima na su bariga pa asina haci abortus. Huez a bisa cu e ta haya legalmente proba cu M.
como un persona mayor a abusa di su posicion y a haci actonan inmoral y tene relacion sexual cu su prima di 16 aña y su prima di 12 aña. Ademas Huez ta haya legalmente proba cu M. a dal e prima di 16 aña na su bariga. Huez a confirma e exigencia di Fiscal y a condena M. na 240 dia di prison, di cual 141 dia ta condicional, cu un tempo di prueba di 2 aña. Ademas Huez a pone como condicion cu M. lo mester bay cay bao guia di Reclassering pa e cumpli cu 180 ora di trabao pa comunidad.v
Noticia di polis ta bisa:
ABOGADO LUCI PETERSON (CASA DI BABA AVP) A BIRA AGRESIVO Y REBELDIA CU POLIS.. E SA MAS CU SHON POLIS!
vvNoticia oficial di polis: Muher a bisa cu nan ta abogado y sa mas cu polisnan ORANJESTAD -Asistencia di Polis a wordo pidi diamars 20.55 na un cas den Catunastraat pa un problema entre bisiña. Eynan e habitante ta bisa cu e tin problema cu su bisiña. Segun su declaracion, e bisiña tin bishita y nan ta para nan auto dilanti su entrada di cura. Ora cu el’a bay papia cu e bisiña, e bishitanan a bira onbeschoft y a usa palabranan menos bunita contra
dje. Polis a bay na e bisiña den Wabistraat pa intermedia. E bisiña a resulta di ta L. P. naci na Colombia di 48 aña. E tabata expresa su mes cu palabranan menos bunita di su bisiña. L.P. no ta mustra comprension y a bira agresivo. Segun L.P. nan tur ta abogado y nan ta traha cu Abogado Kloes & Partners y tambe a traha cu Ministerio Publico y segun nan, cu nan sa mas cu polisnan. Polisnan a splicanan kico ta permiti y kico no. Polis a bisanan mirando nan trabao, nan mester sa mihor y
mester comporta nan mes mas decente. Nan a keda desobediente y tabata convenci cu nan sa mas cu tur hende. Polis a advertinan riba e consecuencianan. Central a wordo poni na haltura. Nota di redaccion: Nos por conclui cu e bishita cu tabata parkeer su auto, dilanti cas di abogado Luci Peterson, tambe ta un abogado trahando na Ministerio Publico. O sea, cu un fiscal of abogado general, ta bishita e abogado na cas, pa asina traha strategia di trabao?
Published on Dec 6, 2013


text:
Dia 8 di december 1991 ta e fecha cu e atleta local Rudy Carti a subi Hooiberg 50 biaha den 17 hora. Un record cu ta existi te awe.
E meta tras di e hazaña no tabata pa solamente set un record nobo pero tambe pa yuda Fundacion Yuda Bo Prohimo pone cuminda di Pasco riba mesa di esunnan menos afortuna.
E preparacion fisico a cuminsa na januari y na october, Roberto Geerman a cuminsa un campaña riba radio pa recauda fondo. Companianan tabata sponsor 5 florin pa cada biaha cu e a subi e cero. Pa e meta noble aki a registra mas cu 50 sponsor oficial.
E idea pa e hazaña a cuminsa na januari 1991 ora Carti tabata train riba Hooiberg trempan den mainta hunto cu Ronnie Richardson. Pa lunanan largo e meta den training tabata pa forsa e curpa sin lesion’e.
Pa subi Hooiberg mester di forsa den pianan y condicion fisico, pero ta ora ta baha e trapinan, ta e ora ey e impacto di cada stap tin su efecto rib’e curpa, especialmente e “joints”.
Tabatin un team di dokter cu a consisti di dr. Westrate y dr. Bermudez y di masahista encabesa dor di Bill Buckley. E evento a cuminsa 1’or di madruga y a termina 6’or di atardi.
Rumannan Bislick a yuda cu luz den madruga y tambe cu e conteo oficial.
Durante e mainta a haya un sorpresa di awacero cu a bruha ful e schedule di rust y massage y hasta a causa cramp den pianan dor di e friu.
Na final, tabatin un grupo basta grandi na pia di Hooiberg pa experiencia e evento y apoya e campaña. Segun Carti, e parti mas emocional tabata ora e grupo a cuminsa canta e himno nacional, un momento inolvidabel.
Carti kier a gradici di curason tur hende cu a yuda haci e evento historico aki un exito.


text:
Dia di Mama a wordo celebra na un manera extravagante na Amazonia, unda cu hopi grupo, grandi y chikito, a haci nan reservacionnan pa e gran dia, malcriando mama y celebrando e ocasion cu tremendo cuminda y bebida. E grupo dinamico y colorido di bishitante a consisti di hopi hende di nos islanan bisiña, en busca di excelencia culinario y servicio amabel, dos pilar di e filosofia di Amazonia, cualnan hunto ta percura pa un dushi dia di diberticion familiar. Durante e ultimo simannan aki, Amazonia su menu a pasa door di un refrescamento, bou di maneho nobo, pa asina yega na un experiencia di comemento mas varia y mas excitante ainda. Ademas di e cortenan di carni prepara perfectamente riba grill, y un bar di salada sensacional cu ingredientenan fresco, e restaurant awo ta sirbi platonan special unico, ademas di e sushi y sashimi fresco ganador di premio. Aki por mira e famianan De Castro, Mirjah, Ridderstap, Stroop, Quandt y Duinkerk, Clark y Zulay Reyes, un waitress na Amazonia cu a invita su mama Carmensa y yiunan Zuliany y Tristan pa bin celebra Dia di Mama na Amazonia, mientras cu e tabata trahando!
ELITE PRODUCTIONS ARUBA A ESTRENA “THE DOME” PA TENE EVENTONAN UNICO!
December 8, 2017 0
Inscripcion a habri pae di 4er Aquathlon Escolar organisa pa IBiSA
November 21, 2017 0
Muchanan di Sonrisa a pasa un atardi dibertido cu Rotaract Club of Aruba
November 21, 2017 0


text:
ORANJESTAD – Recientemente e Direccion di Desaroyo di Comite Olimpico Arubano a duna dos anochi di informacion pa loke ta un curso nobo...
ORANJESTAD – Diasabra a duna inicio na e playoff final di e division di mas halto di Aruba su futbol. Stadion Guillermo Prospero...
BOSTON – Awor e debate ta sigui mescos tempo di Alex Rodriguez/Derek Jeter/Miguel Tejada/Nomar Garciaparra y tur e shortstop jong den fin di...
BOSTON – Den su carera profesional hopi jong, e critica semper tawata “si pero ja…” Y mayoria biaha e tawata algo asina...
SUR KOREA – Dia 10 di Maart 2016 lo keda un fecha historico pa e deporte di Taekwondo na Aruba. Monica Pimentel...
ORANJESTAD – Redemption Fighting Championship den su di dos edicion tawata un exito rotundo, fanaticonan di MMA a bin engrandi pa presencia...
ORANJESTAD – Diabierna anochi Aruba Entertainment Center tawata e escenario principal pa e deporte di MMA. Redemption Fighting Championship den su di...
BARBADOS – Siman pasa Federacion di Ajedrez Aruba (FAA) a manda 4 hungador pa participa n’e Sub Zonal 2.3.5 (ambos Absoluto y Femenino)...
ORANJESTAD – Despues di e evento di MMA ayeranochi conocido Judoka di Aruba Fiderd Vis a wordo tira pa arma di candela....
ORANJESTAD – Aruba Entertainment Center un biaha mas lo ta escenario principal pa Mixed Martial Arts di caliber na Aruba. Redemption Fighting...
Aruba North Little League cla pa Campeonato di Junior y Senior
Nigel Calmes officialmente parti di e famia di Tampa Bay Rays
Seleccion di Taekwondo a sali pa Colombia
Aruba North Little League (ANLL) cla pa traha y engrandese baseball, e deporte cu nos tur ta stima.
Hugo Themen referee Internacional na IWF World Weightlifting Championships na Anaheim, California
Andruw Jones mester drenta Baseball Hall of Fame
Artistic Swimming – Heart of a Swimmer, Soul of a Dancer
Athleta Monica Sanchez ta ricibi su IFBB Pro Card
Arubabank Lady Tigers Campeon Softball Damas
PROME WEEKEND DI ELITE BASEBALL CAMP UN EXITO TOTAL
HammerSharks Baseball Organisation Tryouts December 7
Hoben pelotero Nigel Calmes ta firma cu Tampa Bay Rays
Hoben Omar Kuiperi a fayece practicando freedive
ABBA Baseball Week a bira un realidad!
Curacao Baseball Week Meet & Greet
Aruba South Little League a instala directiva nobo
ASU Week National Weightlifting Competition


text:
Mescos cu el a cana den Wilhelminastraat un dia y el a wak e potencial den un edificio na benta, asina Dennis van Daatselaar ta spera cu mas comerciante y empresario pone nan confiansa y inversion den un negoshi na Oranjestad.
E ta contento cu e desaroyo di ultimo añanan y ta spera cu esaki por continua. Ta keda na tur hende pa traha hunto y asina por bay n’e siguiente nivel di actividad economico.
Como propietario di e restaurantnan Wilhelmina y Maroc cu a habri algun tempo atras den centro di ciudad, e Chef y empresario ta ser considera como un stakeholder den e plannan di revitalisacion di Oranjestad.
Como tal, e tabata entre e invitadonan di Oficina di Innovacion p’e presentacion duna pa Jessica Goldman y Joseph Furst di Goldman Properties y Wynwood BID siman pasa.
Dennis van Daatselaar a confesa cu for di tempo cu el a yega Aruba na 1988, el a haya Oranjestad atractivo, pero e oportunidad ideal a presenta ora cu ex edificio di Brenchie’s a bin na benta.
E locacion bunita dilanti di Rietveld Academie, e plaza nobo y banda di Lagoen, ta haci’e hopi encantador. Clientenan ta reaccionando positivamente, contrario na loke otro persona tabata conseha e Chef.
“Hende a bisa mi cu mi ta loco di bay Oranjestad, pero clientenan ta bin n’e restaurant, e ta bayendo bon y awor mi tin mas cos cu mi kier haci,” asina Dennis van Daatselaar ta bisa.
Su boluntad, banda di e renobacionnan haci den centro di ciudad y con ta busca conocemento y experiencia for di hendenan manera Goldman Properties, ta duna e Chef hopi entusiasmo pa bay n’e siguiente nivel.
“Nos mester bin hunto y yuda otro pa haci’e mas atractivo pa bin den centro di ciudad. Tur hende ta wardando, pero bo mester djis haci’e,” van Daatselaar ta bisa.
“Den henter centro di ciudad nan ta haciendo un tremendo trabou, bo ta wak e mehoracionnan durante ultimo par di aña y mi ta spera esey por continua,” el a expresa refiriendo n’e esfuerzonan di parti di Gabinete Mike Eman I y II pa renobacion y revitalisacion di henter Oranjestad.
Goldman Properties tabata na Aruba pa conoce nos ciudad capital y su alrededornan, sinta cu Minister President Eman y Minister mr. drs. Arends di Asunto Economico pa bin cu ideanan y tambe pa duna presentacion na sector financiero, comercial y cultural di nos isla.
E obhetivo ta pa ripiti na Oranjestad loke e compania a yega di haci den pasado cu Soho na New York y, mas recientemente, na Wynwood, Miami.


text:
Director di Departamento di Aduana, Management Team, Staf y Cuerpo di Aduana ta felicita sr. Haime Feliciana cu su 40 aña di servicio na Departamento di Aduana. Haime a cuminsa na Cuerpo di Aduana dia 1 di juni 1977 como Schrijver, durante añanan Haime a crece y a eherce diferente funcion
Day: June 2, 2017
Departamento di Aduana ta introduci su Relacionista Publico
Director di Departamento di Aduana, sr. Roderick Croes, den compania di Minister di Finansa, sr. Angel Bermudez, Management Team y empleadonan ta introduci sra. Marilyn Wout oficialmente como e relacionista publico di Departamento di Aduana. Sr. Croes ta relata cu den cuadro di inovacion y comunicacion como e elementonan principal pa
Dia 2 di tayer HCI: “Tecnica di documentacion, filmacion y fotografia”
Di acuerdo cu SEPPA, tur hende por keda contagia cu un virus
E virus di bruela ta den aire, ta surgi di cualquier momento y/o encuentro. Pues cualkier encuentro cu un persona infecta por afecta un persona. Kiermen no ta solamente na cas of for di un persona sercano por haya e virus aki. Ta bon conoci aki e problema cu ta surgi
Charts & Trends Juni 2017
Ayera Banco Central di Aruba (BCA) ta publica su mas reciente “Charts & Trends”. E publicacion aki ta contene datonan economico y financiero mas recien disponibel, cubriendo particularmente Aruba su sectornan financiero, real, externo y publico. E publicacion aki “Charts & Trends” ta disponibel desde awe riba e website di BCA www.cbaruba.org.
Parke Nacional Arikok cu informacion importante pa tur boluntario di limpiesa na nos costanan
Parke Nacional Arikok conhuntamente cu tur autoridad cu ta enfoca nan atencion rib’e “oil spill” kier a gradici tur hende cu a postula nan mes te cu awor como boluntario. Como central, Parke Nacional Arikok ta ricibi tur yamada di boluntario y ta manda e lista aki pa DOW, kende tin
Hoben, bon conoci di Polis, hungando cu un arma di candela a laga tiro bay
Departamento di Aduana ta sigui inova cu e lansamento di su website nobo
Departamento di Aduana ta lansa su website nobo den compania di Minister di Finansa, Director, Management Team y empleadonan y di e forma aki ta pone enfasis rib’e importancia di inovacion y comunicacion. Inovacion y comunicacion ta dos elemento hopi necesario den e mundo moderno cu nos ta bibando y
Piloto Venezolano deteni despues di neglisha instruccion di Toren di Control
Tabata diahuebs atardi, ora cu un piloto, kende a lanta buelo pa Venezuela, pero dado momento a dicidi di bolbe Aruba, sin informa Toren di Control, treciendo trafico aereo den peliger, y mescos p’e y su pasaheronan. E piloto Venezolano aki a nenga di sigui instruccion di Toren di Control di


text:
Den cuadro di e “bottom-up approach” caminda cu ta reuni cu diferente instancia pa por yega na formacion di programa di partido Pueblo Orguyoso y Respeta (POR) pa e proximo gobernacion, recientemente a reuni cu Aruba Trade & Industry Association (ATIA).
A toca diferente tema e. o. crecemento economico di pais Aruba, balansa economico y medio ambiente.
“Importante pa nos tabata pa tende ATIA su puntonan pa cual mester bisa cu varios di e puntonan treci dilanti ta puntonan cu tabatin en comun. Locual a resalta un biaha mas, ta e aspecto di criminalidad cu mester wordo atendi cu ne.
Pa loke ta trata e oferta cu nos plataforma tin pa comunidad, POR ta basa su mes riba loke nos ta yama, revolucion economico caminda cu kier percura pa e homber chikito, comerciante y tur hende cu ta forma e comunidad aki, por mira un adelanto personal, y por mira den nan poder di compra tambe un adelanto significativo.
Basa riba mantencion di nos pilar economico turismo, posibel apertura di un refineria cu ainda nos no tin su futuro den nos man, pero tambe percura pa un diversificacion real. Caminda ta pone atencion riba revolucion economico basa riba “internet economy” hunto cu “research centers” aki na Aruba, hunto cu “incubators” y “startups fintech”, sr. Otmar Oduber a splica.
Asina por crea y capta un economia nobo cu ta desaroyando su mes mundialmente cu Aruba lo por ta e Pais den e area aki cu por atrae e tipo di negoshinan aki na Aruba y crea incentivonan fiscal pa inversionistanan local. Consecuentemente enbes cu tur cos ta bira mas caro (costo di haci negoshi y costo di bida), cu e economia nobo aki mester bay fomenta mas volumen y percura pa e comerciante ta “willing” pa inverti mas. Reduci su gastonan en bes di aumenta esakinan pa e tin mas disposicion pa inverti den e economia.
Di otro banda por crea un miho entrada pa e comunidad di Aruba, e clase trahado y e mas di 60% di nos hendenan cu ta biba awe bou di e “bestaansminimum” cu tin pa por biba un bida di calidad aki na Aruba.
“E temanan aki cu nos lo elabora den e programa di partido, sigur a capta hopi atencion na ATIA y lo sigui desaroya esaki den futuro”, Otmar Oduber a finalisa bisando.


text:
WILLEMSTAD- SEPT 2017: Riba dianan 29 i 30 di sèptèmber próksimo lo tuma lugar e ‘Banco di Caribe Play & Stay Tennis Tournament’ i djabièrnè awor dia 22 di sèptèmber tin inskripshon! E torneo di tènis, spesialmente pa muchanan entre 6 i 10 aña di edat lo keda dividí den 3 kategoria; ‘red ball’ pa mucha entre 6 i 8 aña di edat, ‘orange ball’ pa mucha entre 8 i 10 aña di edat i finalmente ‘green ball’ pa mucha di 9 i 10 aña di edat. Weganan lo tuma lugar riba kancha di Curaçao Sports Club (CSC) na Damacor.
Manteniendo su kompromiso pa un desaroyo positivo di hóbennan na Kòrsou, Banco di Caribe resientemente a firma un akuerdo di kolaborashon ku Curaçao Tennis Foundation pa organisá e torneo ‘Banco di Caribe Play & Stay Tennis Tournament’. Esaki ku e meta pa laga mas hóben sera konosí ku e deporte. Curaçao Tennis Foundation ta invitá tur mayor pa registrá nan yunan di entre 6 i 10 aña di edat djabièrnè awor dia 22 di sèptèmber entre 5:30PM i 7PM na CSC. Kontribushon ta únikamente 15 florin. Pa mas informashon di e torneo por tuma kontakto ku sr. Francis Hoyer na number di telefon 510-2645.


text:
Richard Dabian
Richard Dabian semper a gusta canto, baile y teatro. Na scol basico caba Richard a cuminsa canta y a tuma diferente rol den teatro na scol. Baile nunca a keda atras y manera un chinchirinchi el a baila den shownan entre 1982 y 1994, tambe Richard a dirigi e Grupo di Baile Alimah Aruba y a representa Aruba na varios ocasion na otro paisnan manera, Merca, Brazil, Corsou, Boneiro y St Maarten. Durante e periodo aki canto a bay un poco den background.
Na 1986 Richard a bolbe den e mundo di canto y el a cuminsa tuma canto na serio formando parti di Coro di Misa di Sta Cruz pa despues join Melange dirigi pa Maybeline Arends-Croes.
Un par di aña despues na 1995, Richard ta wordo aserca pa interpreta e cantica “Futuro ta di nos”. E cantica despues ta bira e tema musical dedica na e studiantenan cu ta viaja pa continua nan estudio den exterior.
Richard a presenta varios papel den diferente obra teatral na Cas di Cultura manera ‘E bela di Pasco’, ‘E barco a pega’, ‘Magia di Fantacia’ y tambe ‘E amor di Dorita’.
Na 2011 Richard ta cera conoci cu e mundo di lesamento di buki formando parti di e programa Radial na Blizz FM dirigi pa e escritora y ilustrador Arubano Sheila Werleman kende tabatin un programa di mucha radial di tur diadomingo mainta.
Aki ta unda e ta bin den contacto cu Fundacion Bon Nochi Drumi Dushi. Bon nochi drumi dushi ta stimula lesamento cerca muchanan di Aruba. E ta keda fascina cu e meta di organisacion y ta join nan mesora y te cu awe ta miembro boluntario di e fundacion aki.
Despues di casi 5 aña miembro di BNDD e por wak un trayectoria hopi exitoso mirando e tantisimo bunita presentacionan cu tabatin. Richard tin 51 aña di edad. Durante Festival di buki pa mucha 2016 di biblioteca, Richard ta bishita diferente scol rond Aruba pa duna un presentacion special.


text:
“Inaceptabel”, esey tabata e prome reaccion di Minister Michelle Hooyboer-Winklaar despues di a tuma nota di e sucedido na PieterBoer College na San Nicolas.
“Nos no lo tolera algo asina pasa bou di ningún circumstancian n’esnan cu ta educa muchanan, y e actitud di violencia aki na scol lo carga consecuencia severo,” asina e mandatario a duna di conoce.
Diabierna merdia un mayor a yega n’e scol, a agredi un docente riba pleno tereno di scol, a herid’e te cu e mester a bay Hospital pa ricibi tratamento medico.
E sucedido a haci un impacto grandi n’e scol, tanto cu e docente-, alumno- y mayornan cu a lamenta masha e hecho aki.
Y di banda di Ministerio di Enseñansa, nan a tuma accion mesora pa garantisa cu autoridadnan ta investiga e caso aki den forma profundo, pa evita cu tin ripiticion y pa por lo menos mengua e trauma cu tur di e scol ta bibando cune aworaki.
Violencia na porta di scol ta un asunto cu e ultimo añanan ta lantando cabes y ta traha duro pa preveni’e, pero den caso cu e sosode tog, lo percura pa cana tur caminda penal pa persigui esnan responsabel.
Ningun docente ta sali di nan cas mainta pa bay educa yiunan di hende, pa wanta ni insulto y pio agresion fisico.
Na algun scol a laga pone seguridad, a construi curanan halto, sistemanan di alarma y mucho mas.
“Pero nos ta mas interesa den inverti den educacion, den buki di scol, enbes cu cada bes mester gasta mas placa na cosnan cu no tin nada di haber cu enseñansa mes.
Ta keda na cada persona pa realisa cu educacion di nos yiunan ta primordial y e unico forma cu e trabou ta exitoso, ta si tin un bon coordinacion entre docente, mayor y e alumno”, di acuerdo cu Minister Michelle Hooyboer-Winklaar.
Na final Minister di Enseñansa ta desea e docente pronto recuperacion y ta expresa su confiansa cu husticia lo sa di duna e caso aki e atencion máximo pa evita ripiticion y evita cu esaki por bira un tendencia.


text:
Tata ta stroba personal di IMSAN di trata kemaduranan di su...
Central di Polis ta haya un yamada pa asistencia na IMSAN door di nan mesun personal. Na nan yegada polis ta wordo informa cu...
Adicto ambulante rabia ta tira bari di sushi abao
Central di Polis ta manda un patruya ya cu'n persona lo a saca tur e sushi for di bari y bentanan abao. Patruya ta...
Ladronnan ta drenta den The Old Dutch Cafe
Central di Polis ta manda un patruy pa The Old Dutch Cafe pa un caso di robo. Na e sitio polisnan ta constata cu...
Botonan di piscado Venezolano ta huy despues di wordo descubri ta...
Polis Maritimo polis ta haya melding di kuststation cu algun piscado local ta piscando ongeveer 9 miles pazuid di Aruba y ta mira algun...
Sirbi bo pais, bira Polis!
Altocomisario di Cuerpo Policial Aruba ta anuncia cu entrante dia 9 di october 2017, por solicita pa bira Polis. Lo cuminsa acepta aplicacion pa...
Trahado di snacktruck haya cu arma di candela
Central di polis ta manda un patruya di Santa Cruz pa Chillers Snacks Truck, caminda cu e trahado di e truck lo tabata tin...
Ladronicia den Lolitas
Central a dirigi patruya na Lolitas den Havenstraat pa un ladronicia. Eynan a topa cu e homber GU, kende a declara cu e ta...
Polis a detene turista y bendedo di droga
Durante patruya, polis a mira un auto para banda di e bushalte dilanti The Village. Nan a mira cu tabata tin dos homber sinta...
Dama ta “presta” articulonan de botica y ta sali bay
Central ta manda polis na Botica Santa Ana na Noord, pa un caso di ladronicia. Eynan a papia cu e doño T., kende a...
Ley di cacho no mag di wordo ignora
Polis a bay na dos adres den Cuquisastraat pa papia cu e dama S. y e cabayero C. S. a laga sa cu mas of menos...
Adicto ambulante ta bin haci fastioso na stacion di gasolin
Comandante na warda ta manda patruya na Citgo Tanki Leendert pa molester di un adicto ambulante cu ta molestia e clientenan. Eynan polis ta...
Problema na Baby Beach
Comandante na warda a manda patruya di San Nicolas na Baby Beach pa un problema riba e beach. Eynan a papia cu e homber...
Polis a bay pa hobennan cu ta bende droga
Comandante na warda a manda polis den Avenida Alo Tromp pa menornan cu lo tabata bendiendo droga. Na altura di Panaderia Moderna, a tropa...
Homber ta para horta electronico den Pricesmart
Central ta manda patruya na Pricesmart pa un caso di ladronicia. Eynan a papia cu e manager on duty, e dama S., kende a...
Adicto ambulante ta haci fastioso na compania di seguro
Central ta manda patruya na Boogaard Assurantien, pa molester di un adicto ambulante. Eynan a papia cu e dama yama C. el a declara...
Cuerpo Policial di Aruba satisfecho cu comportacion di publico durante eleccion...
Diabierna den oranan tempran Cuerpo Policial Aruba tabata riba pia pa loke ta e eleccion 2017.Pa 5'or di mainta a cuminsa cu mas di...
Hobennan baldadi ta comete destruccion ariba tereno di MFA Santa Cruz
Central di Polis ta manda un patruya pa e construccion di e MFA Santa Cruz, caminda un guardia di siguridad lo a gara dos...
Otro Chollerhouse descubri
Durante un patruyahe rutinario, polisnan di Oranjestad a bin descubri un "Chollerhouse". E "Chollerhouse" en cuestion ta situa patras di e edificio di Lucky...
Polis ta core cu adicto ambulante
Central di Polis ta ricibi un melding di cu banda di Eetcafe The Paddock lo tin un homber drumi abao riba suela. Na yega...
Ladronnan ta bay cu varios boter di bebida sterki for di...
Central di polis ta manda un patruya pa Kong Hing Supermarket ariba Boulevard pa un caso di hortamento. Na caminda pa dicho establecimento, e...


text:
Durante di nos exitoso mercado, manera nos a menciona den un relato prome, nos a haci un reconocemento na esnan cu pa varios aña caba a contribui cu nos mercado.
Un parti special cu un dedicacion na nos “Amigonan di Santa Rosa” den presencia di nos directora di Santa Rosa sra. Nathalie Maudro y Minister di Infrastructura sr. Benny Sevinger cu tabata presente representando Prome Minister sr. Mike Eman debi na un kebrante di salud.
Nan a haci entrega di e reconocementonan aki, cual un di nan tabata hopi special debi cu semper e persona aki a contribui grandemente cu nos mercado pa varios aña.
Sigur tabata na su lugar pa nos por a reconoce y duna honor na un señora cu no t’ey mas entre nos y cu sigur nos lo keda cu grato recuerdo.
Nos ta papiando aki di sra. Bertha Croes-Maduro, den feliz memoria, cu semper tabata bon conoci pa su remedinan di tera. Awor e yiu homber a tuma esaki na su encargo pa por sigui traha e remedinan di tera aki.
E yiu homber sr. Lucio Croes cu tabata presente a ricibi e reconocemento aki na nomber di su kerida mama. Sigur tabata un momento hopi special nos solamente di nos parti pero tambe pa e yiu homber. Sra. Bertha Croes Maduro semper for di comienso di nos mercado tabata presente ofreciendo su remedinan di tera.
Semper sra. Bertha Croes-Maduro tabata haci esaki cu pasion p’asina su clientela ta bon informa y sigur semper ta brinda cosehonan cua ta e remedinan di tera cu mester wordo tuma y na ki momento esaki ta beneficia bo salud.
Na e momento ey tambe nos a reconoce nos otro “Amigonan di Santa Rosa” cu tabata den persona di:
Sra. Rosa Alberto, bon conoci pa su stroopinan di Ginger;
Sra. Naőmi Landgraf pa su obranan di man di carnan Tipico Arubano;
Sra. Maria De Freitas, kende semper tin su matanan bon y bunita;
Sr. Mario Beata tambe ta ofrece matanan ornamental;
Sra. Iris Offerman, bon conoci pa su cuminda crioyo cu ta Cabez cu Higra y otro platonan crioyo;
Sra. Margarita Dirksz pa su Sevichi di Pisca y BBQ;
Sra. Marelva Thode pa su Jhonny Cake cu Bacalao;
Sra. Bellanidia y sr. Alipio Jimenez, kedenan semper ta den nos mercado cu nan Cocada, Delce de Leche, Awa di Coco y diferente cos dushi;
Sr. Betto Farro, kende pa su Awa di Coco y Raspao;
Sr. Samuel Lopez, kende ta traha liquernan di Casho;
Sra. Shirley Illidge, kende tambe ta produci diferente sabor di Biña local;
Sra. Angel y sr. Howell Scholten, conoci pa pasabocanan specialmente pa mucha.
Un palabra di gratitud y felicitacion na tur nos “Amigonan di Santa Rosa” cu a wordo reconoci y un danki di curason pa semper a contribucion grandi na nos Mercado Santa Rosa.


text:
Tradicionalmente ta otorga tambe diferente premio di estimulo na un hoben of grupo di hoben pa nan dedicacion riba tereno social, cultural of deportivo.
E prome premio di estimulo ta bay pa Casienne Tromp, un hoben di 11 aña cu ta practica e deporte di judo. Na edad di cuatro aña, Casienne a cuminsa practica e deporte aki cu hopi dedicacion apesar di su limitacion di bista. El a cuminsa bou guia di Sensai Terrance Daly cu e club Judo Ryu. Tambe Casienne ta gusta landa. E ta un hoben hopi devoto cu ta asisti den gruponan di oracion. Casienne a participa den varios competencia y a sa di gana diferente premio.
Actualmente e tin 11 aña di edad, ta bishita St. Teresita School y ta un studiante sobresaliente.
E ta haya guia special di trahadonan di FAVI y naturalmente su mayornan ta apoy’e den su acividadnan deportivo y tambe ta yud’e vence su limitacion di bista.
Actualmente e ta den e fase pa haya tur preparacion pa bira completamente independiente na scol y den bida social.
Chiara Pertrocchi un atleta di Taekwondo tambe lo ricibi un premio di estimulo. Cu apenas 7 aña di edad el a cuminsa practica e deporte. Tambe e ta practica judo, kickboxing y MMA.
E ta un alumno di Colegio Arubano. El a gana varios medaya den competencianan tanto local como internacional. Den exterior el a gana medaya enfrentando atletanan di paisnan grandi manera Venezuela, Suriname, Mexico, Costa Rica, Colombia, Chili, Guatemala y Argentina.
Localmente Chiara a gana e. o. Campeonato Himno y Bandera, Gold Coast Cup, Open Championship International Taekwondo Aruba, Best of the Best Maltin Polar Taekwondo Cup y hopi mas.
Na maart 2017 Chiara a gana e premio deportista hubenil femenino pa aña 2016 organisa pa Premio Excelencia den Deporte.
Riba tereno social lo otorga e aña aki dos premio di estimulo. E prome ta bay pa e grupo di scouting Arubaanse Padvindsters Gilde.
Durante e ultimo aña e miembronan di e grupo aki tabata hopi activo ariba tereno di desaroyo y formacion di nan miembronan. APG a celebra su 75 aña di existencia dia 12 di juni 2016.
APG a logra bira miembro asocia di World Wide Association of Girl Guides and Girl Scouts.
E organisacion mundial aki tin mas cu dies miyon miembro den 146 pais.
Pa a bira miembro asocia, lidernan di APG a traha riba un trayectoria hopi intensivo pa presenta e programa y metanan di APG na e organisacion mundial. Y keto bay lo sigui traha rib’e formacion di e lidernan, miembronan di directiva y otro boluntarionan.
Tambe ta yuda e miembronan femenino entre edad di 4 pa 25 aña pa dedica nan tempo liber na proyectonan social pa nos comunidad.
Grupo Kimball O’Hara tambe lo ricibi un premio di estimulo pa nan trabou boluntario yena cu dedicacion na Fundacion FUNARI. Durante aña 2016 y principio di 2017 e miembronan hoben di e grupo di Scouting a yuda FUNARI cu diferente proyecto.
Por menciona proyecto pa recauda fondo, yuda e miembronan di FUNARI cu ta fisicamente incapacita disfruta di un dia na lama, yuda organisa e tradicional Christmas Bazaar, asisti e miembronan di FUNARI cu a bay wak Carnaval, yuda organisa e anochi cultural di FUNARI tanto den preparacion como na final di e actividad pa haci luga limpi, etc.
Tur e ganadornan di 2016/2017 ta ehempelnan di perseverancia y estimulo pa otronan pa dedica nan mes na sea un trabou social of actividad deportivo of cultural. E logronan ta esfuerso di e propio hobennan guia pa nan lidernan y nan mayornan. Esaki ta un empuhe pa cada miembro di nos comunidad inverti den formacion di nos hobennan pa nos por tin lidernan responsabel pa sigui guia nos pais.
Un pabien na tur ganado! Tur ganado lo ricibi nan premio dia 27 di april, dia di Rey, for di Gobernador Alfonso Boekhoudt. E ceremonia lo tuma luga den Wilhelmina Park cuminsando pa 9’or di mainta. Un y tur ta invita pa bin presencia e ceremonia special aki na ocasion di celebracion di Dia di Rey.


text:
Cu e diadomingo di Rama nos ta habri e siman santo, e pashon di nos Señor Hesu-Cristo. Hesus ta haci su entrada sinta riba un burico na Herusalem. Un multitud grandi a habri paña pone abou riba caminda, otro a pone taki abou, cu nan a kita for di palo. Nan tawata grita : “Hosana, yiu di David! Bendishona ta esun cu ta bini den nomber di Señor. Hosana den altura!” ( Mt. 21,1-10 ) Hesus kier haci su entrada den nos curason pa nos pone Hesus central den nos bida, Nos curason mester bira su trono pa nos por declare como e Rey di nos curason, di nos bida, di nos famia y di nos plannan. Hesus sinta riba un burico ta simbolo di paz y humildad. Un Rey cu a bini pa sirbi y no pa wordo sirbi. E la duna e ehempel, den tur humildad E la laba pia di su discipelnan.Tambe nos como creyentenan mester duna Hesus su homenahe como Rey di Reynan cu un curason sincero. Reconoce Hesus como nos Señor y Salbador y Guia den nos bida den bon tempo y mal tempo.Tata Celestial nos ta pidi Bo humildemente pa yuda nos habri nos curason pa e Principe di paz por bin goberna nos bida y pa semper nos por alaba Hesus den Spirito y berdad aunke kico nos por ta pasando aden pa nos reconoce como nos unico Señor y Salbador y cu pa medio di Hesus nos bira ciudadanonan di e Reino di Dios. Hesus Abo cu ta e Principe di Paz trece paz den cada curason y na mundo henter pa medio di Cristo nos Señor Amen..
Orashon di dia 9 april 2017
Posted in Orashon di Dia


text:
Ex director y docente ta recorda temponan agradabel di antes
Renobacion di e compleho ta cay den masha bon tera cerca ex-docente y alumnonan
ORANJESTAD (AAN): Gabinete Mike Eman kier cumpli cu e deseo di miles di hende cu ta desea di mira e scol tecnico John F. Kennedy cu a sirbi pa educa un gran cantidad di persona keda pa semper den comunidad di Aruba. E edificio ta wordo completamente renoba, no pa fungi como un instituto educativo, pero ilustrando su importancia a dune e destinacion na unda departamentonan di Ministerio di Enseñanza ta bin.
Ex-docente y -director Rudy Frank y Mario Middendorp, di studiante pa maestro di e scol aki, tin e pensamento comun cu John F. Kennedy School (Scol Tecnico) a sirbi su meta pa prepara miles di hoben, pa drenta e forsa laboral di Aruba durante un periodo basta largo.
Inicialmente Aruba tabata conoce ‘Vocacional School’ di LAGO cu tabata prepara hobennan pa traha den e refineria, pero durante añanan 50 Aruba mes a tuma e responsabilidad pa forma tecnico di hobennan na Aruba. E dos docentenan aki, a subraya cu loke a cuminsa como Arubaanse Technische School, e basico di ofishinan tecnico, a crece bira LTS, UTS y despues pa un periodo cortico MTS. E scol cu a cuminsa solamente pa mucha homber y pa añanan 80 a muchanan muhe tambe a cuminsa formacion tecnico na John F. Kennedy School.
Contrario na loke hopi ta kere, segun ex director Rudy Frank, John F. Kennedy School a prepara hobennan cu despues a bay traha den diferente ramo, no unicamente den sector tecnico. Tabatin hobennan cu a finalisa nan MULO, manera Mario Middendorp pa despues a bay John F. Kennedy School y sigui profesionalisa su mes pa duna les na e scol cu el a atende. Pues, “John F. Kennedy School a sirbi su meta di a educa y inculca disciplina den milesa hoben aki na Aruba,” Frank a duna di conoce.
Pa motibonan di siguridad y practico, na inicio di añanan 90, a cuminsa pensa riba un reformacion di e sistema di enseñansa aki, den un bachi nobo y na un otro area. E motibo ta cu e pista di aeropuerto a wordo alarga y e sonido di avionnan tabata haci imposibel cu lesnan por a wordo duna sin interupcion. Asina a surgi e prome Educacion Profesional Basico (EPB) cu awe ta na Hato cu ta cumpliendo denter di dos aña nada menos cu 20 aña di existencia.
Recientemente Gabinete Mike Eman a presenta e plannan pa restaura y amplia e edificio di John F. Kennedy School como parti di un plan mas amplio di renoba y revitalisa Aruba su infrastructura neglisha. E proyecto aki a wordo ricibi cu masha emocion cerca esnan cu a duna les eynan pero tambe cerca esnan cu a haya nan educacion na e instituto aki. Probablemente, despues cu e proyecto pasa den Parlamento den e periodo nos dilanti, e ta bay destaho publico pa e trabou di construccion y restauracion por cuminsa.


text:
You are here
Tagging
“Tagging”, ta un recordatorio formal pa notifica cu tin pago atrasa. Clientenan cu no a paga nan cuenta di awa di tur luna na tempo tin riesgo di ricibi un “Tag”.
E tagging ta bay di forma cu nos colaborador ta cera e meter di awa manualmente. Na bo meter bo lo haña un carta pega, cu ta splica kico mester haci pa evita cu ta corta e suministro di awa. Pa reestablece e suministro di awa na bo cas, bay na e meter di awa pafo y bira su cranchi pa banda robes.
Si bo a ricibi un recordatorio, WEB mester ricibi e pago dentro di dos (2) dia di trabou. Por haci pago via Online Banking, na oficinanan di Elmar of na oficinanan di gobierno.
Si e pago no ta registra na WEB dentro di 2 dia di trabou, suministro di awa lo wordo corta di berdad.


text:
Minister di Relacionnan Exterior, Bert Koenders ta na Aruba unda el a reuni cu e tres Prome Ministernan di Reino, Koeiman di Corsou, Marlin di Sint Maarten y Eman di Aruba. Tabata un reunion cu a dura casi henter e dia unda varios topico a haya atencion y tambe unda palabracionnan
Month: February 2017
Brazil Taekwondo Stichting a reuni hunto cu su miembronan tocante di e biahe di Surinam
Muchanan di Iris Speelschool a celebra Carnaval 63
Luz di caya pa Saliña a cuminsa wordo poni, brindando mas trankilidad na habitantenan
Segun Rene Herdé: Plasterk ta confirma cu Aruba a sali di e crisis financiero y economico riba propio forsa
Aruba Little League a atende congreso Latinamericano di baseball na Cartagena, Colombia
Riba invitacion di e representante mas halto di baseball Little League Latino Americano sr. Carlos Pagan, Aruba Little League den representacion di su DA, sr. Rhudy Donata a sali pa Cartagena, Colombia unda e congreso anual di Little League Latino Americano y del Caribe a tuma lugar. Cada aña ta tene
Lisa Montero ta e “bon dia di tur dia” pa e pashentnan
Partido MEP a celebra di 173 aniversario di independencia di Republica Dominicana
Republica Dominicana y Dominicanonan rond mundo a celebra dia 27 di februari, e di 173 aniversario di nan independencia. Aki na Aruba e celebracion a cuminsa na Plaza Juan Pablo Duarte cu un acto protocolario. Mientras e gran ausentenan tabata e Ministernan di Gabinete Mike Eman, partido MEP si tabata hopi bon
Curt Heronimo di Caribbean Mercantile Bank: “Definitivamente banco ta para tras di inversion y ta apoya tipo di iniciativanan aki”
Senior Account Manager di Caribbean Mercantile Bank N.V., Curt Heronimo a sali cu un grado halto di positivismo for di e presentacion duna recientemente dor di e compania responsabel di revitalisacion di entre otro Wynwood na Miami y con esaki ta un caso cu por ripiti na Oranjestad. E ehecutivo bancario
Cantante y fotografo Celebridad Hulandes a sera conoci cu Aruba su Chef Celebridad
E famoso cantante-actor Hulandes Marco Borsato a yega na Aruba recientemente, acompaña p’e igualmente famoso fotografo-periodista Raymond Rutting, pa captura Aruba su lugarnan y personalidadnan iconico, incluyendo imagennan di e isla su Carnaval, su bunita playa y su hendenan, for di piscadornan simple pa streanan cultural. Borsato, kende a lanta na


text:
Tin asina tanto expertisio y sabiduria di nos mesun hendenan a sali afo den e ultimo dianan. Di con nos no por forma un think tank nacional y busca e miho alternativa for di e punto di bista di loke ta miho pa Aruba, pa medio ambiente y pa cada un di nos famianan… No a bira tempo pa nos cuminsa respeta otro un poco mas den cada un su posicion y opinion, teniendo Aruba como meta principal?
E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa.
…..Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Copyright: Al Figaroa


text:
E atletanan Linda y Lucien a logra medaya di 1 lugar den categoria di nan edad durante e 2017 Mack Cycle Tri-Miami Triathlon, cu a tuma lugar diadomingo mainta na, Miami, Florida.
Un pabien ta bay pa Linda y Lucien cu e logro grandi aki.
Crimen ta haci dolor, pero e no ta paga! E hecho aki ta haci cu apesar di cu cada crimen ta causa dolor grandi na e hendenan cu ta wordo afecta y na henter comunidad, a lo largo husticia ta vence. Semper!
Den caso di Aruba nos tin e suerte cu
Diaranson ultimo, lider di e plataforma politico Pueblo Orguyoso y Respeta (POR), sr. Otmar Oduber a reuni cu directiva di APFA. E reunion tabata hopi interesante for di cual a ricibi informacion hopi valioso tocante con e fondo ta wordo maneha. APFA ta un fondo di pensioen di NV nan
Drs.Nora Eleonora a informa su simpatisantenan y pueblo di Aruba en general cu pa motibonan estrictamente personal y inespera, e ta retira su candidatura riba lista di partido politico RED Democratico.
E retiro ta bin despues cu sra. Eleonora a postula su mes como candidato na luna di maart ultimo.
Drs.Eleonora ta
Joselin ta di opinion cu e unico forma pa por soluciona e problema di admision di stranhero pa Aruba ta si bin un maneho di 10 aña traha cu estadisticanan di departamento laboral, asuntonan social y di enseñansa, warda nos costa y IASA.
Ultimo añanan cada 2 aña ta cambia e
“Ta haci 4 luna caba cu mi a profila mi mes como candidato riba lista di e Plataforma E Forsa Nobo, POR cu e intencion di por logra e meta di mehora e deporte y movecion riba nos isla. Manera cualkier politico cu ta haci su mes elegibel pa e
5 Venezolano cu accidente banda di Hato lo ta envolvi?
Por bisa cu n’e islanan ABC ultimo dianan aki, tabatin caso di asesinato registra. Cuminsando cu Bonaire, unda un Boneriano R.S. a asesina un miembro di tripulante di Navigator of the Seas y pa despues dere, keriendo cu ningun hende lo
Un caso cu a hala atencion y a pone un cantidad di Polis move riba caminda, ta ora cu un auto KIA Sportage, lo a pasa den luz cora, banda di Wendy’s na Noord, treciendo trafico den peliger.
Aki a cuminsa un persecucion formal y durante esaki tabata tumando lugar, e
Ya for di oranan tempran di mainta Prome Minister Eman a yega na e hotel Divi Tamarijn pa duna un man na e empleadonan cu ta trahando riba Dia di Trabou.
Un gesto cu a cay den masha hopi bon tera. Un iniciativa cu a haya hopi aprecio.
Di e manager di
Nos trias politica no ta visibel, no ta independiente y no ta percura pa pueblo.
Pa un pais por wordo goberna bon, nos Trias Politica mester ta intacto y funcionando. Si no lo e pais funciona manera un cabay di careda cu falta un pia!, segun Curtis Fraser.
Kico ta Trias Politica?


text:
ORANJESTAD – E Subway Series di Aruba Little League a continua diamars anochi na Nadi Croes/Crismo Angela Ballpark ora cu North y...
ORANJESTAD – Arubaanse Voetbal Bond (AVB) ta duna SV Dakota rason riba e protesta entrega y cu esaki Dakota ta bai final cu...
ORANJESTAD – E deporte di baseball ta un deporte domina pa e ser masculino y ta un di e deportenan cu te...
ORANJESTAD – Ayera e division di Junior league a start na Joe Laveist Ballpark ora cu North y South a hunga e...
ORANJESTAD – E pelotero Arubano di apenas 21 anja di edad firma cu e ekipo di Grandes Ligas di Seattle Mariners Eugene Helder...
ORANJESTAD – Cu un total di 4 homerun pa un total di 6 careda North League ta gana Center League den e prome...
ORANJESTAD – E pelotero di Aruba Xander Bogaerts ta na di 3 lugar den votacion pa e All Star Game 2017 cu...
ORANJESTAD – Center league cu tres homerun ta logra un victoria di 9-5 ariba e ekipo di South league. Pitcher ganador ta resulta...
ORANJESTAD – Ayeratardi a duna inicio na locual ta e Subway Series 2017 di Aruba Little League. E division di Major 11-12...
ORANJESTAD – Durante un tremendo partido di futbol ayera tardi e ekipo di Britannia ta gana su prome wega den e playoff final...
Aruba North Little League cla pa Campeonato di Junior y Senior
Nigel Calmes officialmente parti di e famia di Tampa Bay Rays
Seleccion di Taekwondo a sali pa Colombia
Aruba North Little League (ANLL) cla pa traha y engrandese baseball, e deporte cu nos tur ta stima.
Hugo Themen referee Internacional na IWF World Weightlifting Championships na Anaheim, California
Andruw Jones mester drenta Baseball Hall of Fame
Artistic Swimming – Heart of a Swimmer, Soul of a Dancer
Athleta Monica Sanchez ta ricibi su IFBB Pro Card
Arubabank Lady Tigers Campeon Softball Damas
PROME WEEKEND DI ELITE BASEBALL CAMP UN EXITO TOTAL
HammerSharks Baseball Organisation Tryouts December 7
Hoben pelotero Nigel Calmes ta firma cu Tampa Bay Rays
Hoben Omar Kuiperi a fayece practicando freedive
ABBA Baseball Week a bira un realidad!
Curacao Baseball Week Meet & Greet
Aruba South Little League a instala directiva nobo
ASU Week National Weightlifting Competition


text:
Recientemente, Stichting Epilepsie Aruba a organisa un anochi di informacion cu charla di 2 Neurologo di Aruba y testimonio di un pashent di epilepsia pa hopi aña.
Dr. Carla Di Caudo a elabora riba un estudio cu e ta haciendo rib’e situacion di epilepsia na Aruba, algo te ainda desconoci na nos pais mientras dr. Rafael Gonzalez Redondo a trata e relacion di epilepsia y stroke.
Presidente di Stichting Epilepsie Aruba a habri e charla yamando tur hende danki pa nan presencia y a corda con e organisacion a lanta 10 aña pasa.
Despues di un decada di duna informacion regularmente y haci comunidad mas consciente di e enfermedad y e formanan pa biba cu ne, a yega momento pa acerca Minister di Salud Publico, dr. Alex Schwengle, rib’e hecho cu muchanan te cu 15 aña cu ta sufri di epilepsia, ta ricibi tratamento for di nan dokter di cas of dokter di mucha pero NO ta ricibi un tratamento specialisa di un neurologo. E fundacion ta haya cu mester bin cambio den e sistema aki.
E prome orador tabata e neurologo Dr. Carla di Caudo cu ta haciendo un estudio interesante di e situacion di epilepsia na Aruba. El a duna un splicacion amplio di su estudio cu aki poco tempo lo sali publica. Segun dr. Carla di Caudo, e cantidad di persona cu tin epilepsia na Aruba ta mas o menos igual cu e situacion na Merca y Europa. E situacion na Latino America si ta mucho mas halto cu esun di Aruba.
E di dos orador tabata Janine Tujeehut, un pashent cu pa basta aña caba ta biba cu epilepsia, cu a conta cu na cuminsamento no tabata facil. P. e. el a haya ataca coriendo auto pero siguiendo instruccionnan di su dokter, biba un bida trankil y evita cansancio mas tanto posibel, el a logra controla su enfermedad. E sala a sigui e testimonio aki cu masha interes y a duna Janine Tujeehut na final un fuerte aplauso. Ta di dos biaha cu e ta duna tal testimonio na un evento di Stichting Epilepsie Aruba.
E ultimo orador tabata neurologo dr. Rafael Gonzalez Redondo cu a elabora riba e relacion di epilepsia y stroke cu tambe tabata un charla interesante. El a splica e. o. cu ora un persona haya un TIA, cu cierto indicacion, mester bay hospital mesora pasobra sino e consecuencianan por ta serio.


text:
Den un reunion entre directiva di ATIA hunto cu Minister Richard Arends varios topico cu ta importante pa comercio a wordo trata.
Entre e temanan, ATIA a pidi un update riba e San Nicolas Special Zone cu tin hopi tempo riba mesa, pero cu nunca a wordo finalisa.
Awor mas cu nunca cu apertura di CITGO e incentivonan cu e asina yama ‘begunstigend beleid’ ta ofrece, ta mas importante cu nunca.
E ta un instrument pa trece companianan San Nicolas.
Minister di Asunto Economico, Richard Arends a informa ATIA cu e ley ta na Directie Wetgeving y asina cu e version final ta cla e lo bay Parlamento, pero cu esaki lo no tuma hopi tempo mas. Ya caba tin hopi compania cu a aplica y ta cla pa habri nan oficina of un sucursal na San Nicolas segun Minister Arends.
A continua cu e topico di un One Stop Shop na Aruba. Un di e obstaculonan mas grandi cu ta wordo menciona dor di e comerciantenan local t’e asina yama “Red Tape” cu ta crea hopi tardansa den e procesonan cu un negoshi tin cu cana pa habri, expande of pa adkiri cualke permiso necesario pa por funciona.
ATIA ta wak e necesidad pa un One Stop Shop caminda e comerciante por haci su peticion y ta keda cla cu tur documento necesario na un solo lugar y den un tempo adecuadamente cortico.
Actualmente ta haciendo un estudio riba e structura y forma cu e One stop Shop aki mester opera aden pa por ta exitoso.
E tema di Caya Grandi ta keda uno dificil, pero cu no mester wordo perdi di bista. Minister Richard Arends a informa cu Gobierno ta trahando cu un grupo di Miami, esta e grupo tras di e Proyecto Wynwood caminda a revitalisa un parti di Miami por medio di arte, y ta mirando e posibilidadnan pa revitalisa e area di Caya Grandi usando algun di e ideanan di e grupo aki. Ademas ta evaluando e posibilidad di introduci cierto incentivo fiscal den cierto area incluyendo Caya Grandi.
E problematica di e minimarkets cu ta habri na cada skina den diferente bario ta uno cu ta preocupa ATIA.
Segun informacion di Minister Richard Arends, e cifranan ta mustra cu e cantidad di peticion a baha drasticamente.
Esaki probablemente dor cu a bin cu cierto stipulacion caminda no por habri un negoshi riba tereno erfpacht.
Esaki t’e unico manera cu Gobierno por controla e cantidad di minimarkets. Miando cu tereno priva ta mucho mas caro, e interes a baha substancialmente.
Ademas no ta duna permiso mas p’e asina yama ‘convenience stores’ cu por keda habri 24 ora.
Un di e puntonan cu tin hopi importancia pa ATIA ta entrepreneurship. Minister Arends a finalisa e reunion informando ATIA cu na april lo habri un oficina di Credits na Aruba cu ta un instancia cu lo duna financiamento te cu 50,000 florin na negoshinan chikito cu ta cuminsando. Actualmente ta dificil pa negoshinan cu kier lanta pa haya financiamento y e instancia aki den colaboracion cu banconan local, lo facilita esaki.
ATIA ta sostene e iniciativa aki y lo apoya esaki den cualke forma cu ta necesario.
Na final di reunion a keda palabra cu ATIA y Minister Richard Arends lo reuni pronto atrobe pa follow up riba e puntonan aki entre otro.


text:
CAPITULO 21
Hesus Ta Revela e “Sabiduria for di Dios”
1-3. Con Hesus su exbiciñanan a reacciona riba su siñansa, y kico nan no a reconoce den dje?
E HENDENAN a keda babuca. Hesus, un homber hoben, tawata nan dilanti, instruyendo den sinagoga. E no tawata un desconoci pa nan pasobra el a lanta den nan stad, y pa hopi aña el a traha den e comunidad como carpinte. Podise algun di nan tawata biba den casnan cu Hesus mes a yuda construi, of kisas nan tawata cultiva nan terenonan cu herment di ara y yugo cu Hesus a traha cu su propio mannan. * Pero con nan lo a reacciona riba e siñansa di e excarpinte aki?
2 Mayoria hende cu a scuch’e a keda asombra, y nan a puntra: “Di unda e homber aki a haya e sabiduria aki?” Pero tambe nan a remarca: “Esaki no ta e carpinte, yiu homber di Maria?” (Mateo 13:54-58; Marco 6:1-3) Lamentablemente, Hesus su exbiciñanan a mir’e como un simpel homber mescos cu nan, cu a lanta hunto cu nan. Apesar cu el a papia cu sabiduria, nan a rechas’e. Nan no a realisa mes cu e sabiduria cu Hesus a trece dilanti no tawata di dje.
3 Ma ta di unda Hesus a sali cu e sabiduria aki? “Mi siñansa no ta di mi”, el a bisa, “ma di esun cu a manda mi.” (Huan 7:16) Apostel Pablo a splica cu Hesus “a bira pa nos sabiduria for di Dios.” (1 Corintionan 1:30) E sabiduria di Yehova ta ser revela pa medio di su Yiu Hesus. Y Hesus a haci esei te na e grado cu e por a bisa: “Ami y e Tata ta un.” (Huan 10:30) Laga nos analisa tres area den cua Hesus a manifesta e “sabiduria for di Dios.”
Hesus Su Siñansa
4. (a) Kico tawata e tema di Hesus su mensahe, y pakico esei tawata sumamente importante? (b) Pakico Hesus su conseho tawata semper practico y na bienestar di su oyentenan?
4 Laga nos cuminsa na para keto un rato na Hesus su siñansa. E tema di su mensahe tawata “e bon noticia tocante reino.” (Lucas 4:43, BPK) Esei tawata sumamente importante pa motibo di e papel cu e Reino lo hunga den vindica e soberania di Yehova y trece bendicionnan eterno pa humanidad. Den Hesus su siñansa, tambe el a ofrece conseho sabi pa bida di tur dia, demostrando asina cu t’e ta e “Consehero Maraviyoso” cu Bijbel a papia di dje. (Isaias 9:6) Y, si bo pensa bo bon, kico otro su consehonan por ta cu no ta maraviyoso? E tawatin un conocemento a fondo di Dios su Palabra y boluntad, un comprondemento penetrante di naturalesa humano, y un amor profundo pa humanidad. Pesei, semper su recomendacionnan tawata practico y na bienestar di su oyentenan. Hesus a papia “palabranan di bida eterno.” Si, hende cu ta sigui su conseho lo haya salbacion.—Huan 6:68.
5. Kico tawata algun di e topiconan cu Hesus a trata den e Sermon Riba Sero?
5 E Sermon Riba Sero ta un ehempel sobresaliente di e sabiduria inigualabel den e siñansa di Hesus. Kisas lo tuma apenas 20 minuut pa duna e sermon of discurso aki, manera e ta registra na Mateo 5:3–7:27. Pero e balor di su consehonan ta eterno; nan ta mes relevante awe cu dia nan a ser duna. Hesus a trata un gran variedad di topico, manera con bo por mehora bo relacion cu otro hende (5:23-26, 38-42; 7:1-5, 12), con bo por keda moralmente limpi (5:27-32), y con bo por haya un proposito den bida (6:19-24; 7:24-27). Pero Hesus no a limita su mes na bisa so kico ta sabi pa haci; el a mustra esei tambe door di splica, rasona y duna prueba.
6-8. (a) Ki motibonan combencente pa evita ansiedad Hesus ta duna? (b) Kico ta mustra cu Hesus su conseho ta refleha sabiduria djariba?
6 Tuma por ehempel Hesus su conseho sabi riba con pa trata cu precupacion tocante cos material, cu nos por haya na Mateo capitulo 6. “[“Stop di ansha”, NW] boso mes pa boso bida, kico boso lo come of kico boso lo bebe; tampoco pa boso curpa, kico boso lo bisti”, Hesus ta conseha nos. (Versiculo 25) Cuminda y paña ta necesidadnan basico, y ta masha normal pa precupa tocante con nos ta haci yega na e cosnan ei. Pero Hesus ta bisa nos pa “stop di ansha” cu e cosnan ei. * Pakico?
7 Scucha con Hesus ta rasona na un manera combencente. Ya cu ta Yehova a duna nos bida y un curpa, lo e no ta capas pa percura cuminda pa sostene nos bida y paña pa nos bisti na curpa? (Versiculo 25) Si Dios ta duna parhanan cuminda y ta bisti e flornan cu bunitesa, cu mas motibo ainda lo e percura pa hende cu ta ador’e! (Versiculo 26, 28-30) En realidad, no tin sentido pa ansha mucho tampoco. Ansiedad no por alarga nos bida ni sikiera un tiki. * (Versiculo 27) Con nos por evita ansiedad? Hesus ta conseha nos: Sigui pone e adoracion di Dios na prome luga den bida. Esnan cu ta haci esei por tin e siguransa cu nan Tata celestial lo “añadi” tur nan necesidadnan diario. (Versiculo 33) Por ultimo, Hesus ta duna un sugerencia sumamente practico: biba pa awe. Pakico cuminsa ansha cu e cosnan di mañan tambe for di awe? (Versiculo 34) Ademas, pakico worry demasiado cu cosnan cu kisas lo no pasa nunca? Aplicacion di e conseho sabi ei por libra nos di hopi dolor di curason den e mundo yen di stress aki.
8 Ta bon cla anto cu e conseho cu Hesus a duna ta mes practico awe cu tempo el a ser duna casi 2.000 aña pasa. Esei no ta evidencia di sabiduria djariba? Asta e miho consehonan di conseheronan humano despues di tempo kisas no ta aplicabel mas, y nan ta ser revisa of remplasa. En cambio, e siñansanan di Hesus si a pasa e prueba di tempo; ainda nan ta valido y beneficioso. Pero esei no mester sorprende nos, pasobra e Consehero Maraviyoso aki a papia “e palabranan di Dios.”—Huan 3:34.
Su Manera di Siña
9. Kico algun solda a bisa tocante e siñansa di Hesus, y pakico nan no tawata exagerando?
9 Un di dos area den cua Hesus a refleha e sabiduria di Dios tawata su manera di siña. Na un ocasion, algun solda cu a haya ordo pa bai arest’e a regresa man bashi, bisando: “Nunca un hende no a papia manera e homber aki ta papia.” (Huan 7:45, 46) Y nan no a exagera pasobra di tur hende cu a yega di biba, Hesus, kende tawata “di [e region di] ariba”, tawatin e mayor reserva di conocemento y experencia. (Huan 8:23) Definitivamente, no tin ningun otro hende cu por instrui manera Hesus. Laga nos considera djis dos di e tecnicanan cu e Maestro sabi aki a uza.
“E multitudnan a keda asombra di su siñansa”
10, 11. (a) Pakico nos no por keda sin admira Hesus su ilustracionnan? (b) Kico ta un comparacion, y ki ehempel ta mustra pakico e comparacionnan di Hesus ta hopi eficas pa siñansa?
10 Uzo eficas di ilustracion. “Hesus a papia cu e multitudnan pa medio di parabola [of, ilustracion]”, segun e Scritura. “E no a papia nada cu nan sin uza parabola.” (Mateo 13:34) Nos no por keda sin admira su habilidad incomparabel pa siña berdadnan profundo mediante cosnan di tur dia: cunukero cu ta sembra simiña, hende mohe cu ta prepara pa horna pan, mucha cu ta hunga riba plasa, piscado cu ta hala reda aden, wardado di carne cu ta busca un carne perdi—tur ta cosnan cu su oyentenan a yega di mira hopi biaha. Ora nos relaciona berdadnan importante cu cosnan di e bida di tur dia, e berdadnan aki ta keda graba mesora y profundamente den nos mente y curason.—Mateo 11:16-19; 13:3-8, 33, 47-50; 18:12-14.
11 Hopi bes Hesus a uza comparacion, of cuenta cortico, for di cua nos por saca berdadnan moral of spiritual. Ya cu un cuenta cortico ta mas facil pa capta y corda cu ideanan abstracto, e comparacionnan a yuda conserva e siñansanan di Hesus. Den hopi comparacion, Hesus a describi su Tata cu palabranan cu ta crea imagennan bibo cu hende no ta lubida facil. Por ehempel, ken lo no por compronde e les cu ta bin dilanti den e comparacion di e yiu perdi—cu ora un persona cu a dual mustra repentimento sinsero, Yehova lo haya duele di dje y acept’e bek tiernamente?—Lucas 15:11-32.
12. (a) Den ki manera Hesus a uza pregunta den su siñansa? (b) Con Hesus a silencia e personanan cu a cuestiona su autoridad?
12 Uzo habil di pregunta. Hesus a uza pregunta pa laga esnan cu a scuch’e yega na nan propio conclusion, analisa kico ta motiva nan, of tuma cierto decision. (Mateo 12:24-30; 17:24-27; 22:41-46) Ora e lidernan religioso a cuestiona cu si ta Dios a duna Hesus autoridad, el a contesta: “E bautismo di Huan tawata for di shelo of for di hende?” Su pregunta a sorprende nan. Nan a rasona entre nan cu nan: “Si nos bisa: ‘For di shelo’, e lo bisa: ‘Pakico boso no a ker’e anto?’ Ma si nos bisa: ‘For di hende’—nan tawatin miedo di e multitud, pasobra di berdad tur tawatin Huan pa profeta.” Finalmente, nan a contesta: “Nos no sa.” (Marco 11:27-33; Mateo 21:23-27) Cu un simpel pregunta, Hesus a laga nan keda boca habri y a revela con falso nan curason tawata.
13-15. Con e comparacion di e prohimo Samaritano ta refleha e sabiduria di Hesus?
13 Na algun ocasion Hesus a combina e dos tecnicanan ya menciona door di plantia den su ilustracionnan cierto preguntanan cu a pone su oyentenan pensa seriamente. Ora un abogado Hudiu a puntra Hesus kico e tawatin cu haci pa haya bida eterno, Hesus a refirie na e Lei di Moises, cu ta manda pa stima Dios y prohimo. Door cu e homber kier a demostra cu e ta husto, el a puntra: “Ken ta mi prohimo?” Hesus a contest’e cu un cuenta cortico. Un dia tawatin un homber Hudiu ta biaha su so riba caminda. Ladron a atrac’e y lag’e mitar morto. Dos Hudiu a pasa banda di dje, prome un sacerdote y despues un Levita. Tur dos a haci manera nan no a mir’e. Pero despues a presenta un Samaritano. Yen di duele, el a mara e heridanan di e victima y tawatin e bondad di hib’e na un posada sigur caminda e por a recupera. Na final di e cuenta Hesus a puntra e experto di lei: “Cua di e tresnan aki bo ta kere tawata prohimo di e homber cu a cai den man di ladron?” E homber a haya su mes obliga pa contesta: “Esun cu a mustra misericordia na dje.”—Lucas 10:25-37.
14 Con e comparacion ta refleha e sabiduria di Hesus? Den tempo di Hesus, Hudiunan a aplica e palabra “prohimo” solamente na esnan cu tawata warda nan tradicionnan—nunca na e Samaritanonan. (Huan 4:9) Si Hesus a conta con un victima Samaritano a haya yudansa di un Hudiu, esei lo a vence e prehuicio? Tawata sabi di parti di Hesus anto pa den e cuenta laga un Samaritano atende un Hudiu tiernamente. Ripara tambe e pregunta cu Hesus a haci na final di e cuenta. El a cambia e enfoke di e palabra “prohimo.” Mientras cu e abogado basicamente a puntra ‘ken mester ta e obheto di su amor pa prohimo’, Hesus a puntr’e: “Cua di e tresnan aki bo ta kere tawata prohimo di e homber?” Pues Hesus a enfoca, no riba esun cu a ricibi e gesto di bondad, esta e victima, sino riba esun cu a mustra e acto di bondad, esta e Samaritano. Un berdadero prohimo ta tuma iniciativa pa mustra amor na otro hende sin importa nan antecedencia etnico. Na moda di papia, Hesus no por a haya un miho manera pa splica su punto.
15 Ta algo straño anto cu e hendenan a keda asombra di Hesus “su siñansa” y a sinti nan atrai na dje? (Mateo 7:28, 29) Na un ocasion, “un multitud grandi” a keda serca dje pa tres dia, asta sin nada di come!—Marco 8:1, 2.
Su Manera di Biba
16. Den ki manera Hesus a duna “prueba practico” cu ta e sabiduria di Dios a gui’e?
16 Un di tres area den cua Hesus a refleha e sabiduria di Yehova tawata su manera di biba. Sabiduria ta algo practico; e ta duna resultado. “Ken entre boso ta sabi?” Santiago a puntra. Anto el a contesta su mes pregunta, bisando: “Laga su conducta corecto duna prueba practico di esei.” (Santiago 3:13, The New English Bible) E manera cu Hesus a comporta su mes a duna “prueba practico” cu ta e sabiduria di Dios a gui’e. Laga nos mira con el a manifesta bon huicio, tanto den su bida como den su relacion cu otro hende.
17. Ki indicacion tin cu Hesus a hiba un bida perfectamente balansa?
17 Bo a ripara cu hende cu no tin bon huicio gusta bai den extremo? Si, pa un hende ta balansa, e mester di sabiduria. Como cu Hesus a refleha e sabiduria di Dios, e tawata perfectamente balansa. Riba tur cos, el a pone cosnan spiritual na prome luga den su bida. E tawata intensamente ocupa cu e trabou di declara e bon nobo. E di: “Ta pa e motibo ei mi a bini.” (Marco 1:38) Di mes, cos material no tawata hopi importante p’e; ta parce cu e no tawatin mucho cos tampoco. (Mateo 8:20) Esei no ta nifica si cu el a hiba un bida di austeridad, priva di tur goso den bida. Mescos cu su Tata, “e Dios felis”, Hesus tawata un persona alegre, y el a contribui na e goso di otro hende. (1 Timoteo 1:11, NW; 6:15) Dia el a asisti na un fiesta di casamento—un celebracion den cua musica, canto y alegria no a haci falta—e no a bai pa daña ambiente. Ora biña a caba, el a haci awa bira biña excelente, un bebida cu ta “haci curason di hende contento.” (Salmo 104:15; Huan 2:1-11) Hesus a acepta hopi invitacion pa comemento, y hopi bes el a probecha di e ocasionnan ei pa siña hende.—Lucas 10:38-42; 14:1-6.
18. Den Hesus su trato cu su disipelnan, con el a manifesta un capasidad perfecto di husga?
18 Den Hesus su trato cu otro hende, el a demostra cu e tawatin un capasidad perfecto di husga. Door di su comprondemento a fondo di naturalesa humano, e por a haci un bon evaluacion di su disipelnan. Aunke e tawata bon conciente cu nan no tawata perfecto, el a tuma nota di nan bon cualidadnan. El a mira potencial den e hombernan aki cu Yehova a atrae. (Huan 6:44) Apesar di nan fayonan, Hesus tawata dispuesto pa confia den nan. Y el a demostra esei ora el a delega un responsabilidad di peso na su disipelnan. El a duna nan e tarea di predica e bon nobo, y e tawatin confiansa cu nan lo ta capas pa cumpli cu e encargo aki. (Mateo 28:19, 20) E buki di Echonan ta duna testimonio cu nan a cumpli fielmente cu e trabou cu el a manda nan haci. (Echonan 2:41, 42; 4:33; 5:27-32) Ta bisto anto cu tawata sabi di parti di Hesus pa confia nan.
19. Con Hesus a demostra cu e tawata un homber “manso y humilde”?
19 Manera nos a mira den Capitulo 20, Bijbel ta relaciona humildad y suavidad cu sabiduria. Sin duda, Yehova ta pone e miho ehempel den esaki. Pero kico di Hesus? Ta masha alentador pa mira e humildad cu Hesus a demostra den su trato cu su disipelnan. Como hende perfecto, e tawata superior na nan. Toch e no a menosprecia su disipelnan. Nunca el a purba duna nan e sintimento cu nan ta inferior of incompetente. Al contrario, el a tene cuenta cu nan limitacionnan y a mustra pasenshi cu nan fayonan. (Marco 14:34-38; Huan 16:12) No ta algo remarcabel cu asta mucha a sinti nan comodo serca Hesus? Siguramente nan a sinti nan atrai na dje pasobra nan a ripara cu e tawata un homber “manso y humilde.”—Mateo 11:29; Marco 10:13-16.
20. Con Hesus a demostra cu e ta rasonabel den e trato cu el a duna un mohe no Hudiu cu tawatin un yiu mohe posei pa demoño?
20 Hesus a refleha e humildad di Dios den un otro forma importante tambe. E tawata rasonabel, of flexibel, ora misericordia a hustifica esei. Corda por ehempel e ocasion ora un mohe no Hudiu a rog’e pa e cura su yiu mohe cu tawata teriblemente posei pa demoño. Na prome instante Hesus a duna di conoce na tres diferente manera cu lo e no yuda e mohe: di prome, door di no contest’e mes; di dos, door di bis’e directamente cu Dios no a mand’e serca hende di e nacionnan, sino serca e Hudiunan; y di tres, door di conta un comparacion cu a ilustra cu tacto e mesun punto ei. Sinembargo, e mohe a persisti, dunando evidencia di un fe extraordinario. En bista di e circunstancia excepcional aki, con Hesus a reacciona? El a haci net loke el a caba di indica cu lo e no haci: el a cura e yiu di e mohe. (Mateo 15:21-28) Esta un humildad remarcabel! Y corda, humildad ta e base di berdadero sabiduria.
21. Pakico nos mester haci esfuerso pa imita e personalidad, abla y accionnan di Hesus?
21 Nos por ta hopi gradicido cu e Evangelionan ta revela na nos e palabranan y accionnan di e homber mas sabi cu a yega di biba. Laga nos corda cu Hesus tawata un refleho perfecto di su Tata. Door di imita e personalidad, abla y manera di haci cosnan di Hesus, nos lo cultiva e sabiduria di ariba. Den e siguiente capitulo nos lo mira con nos por aplica e sabiduria di Dios den nos bida.
^ par. 1 Den tempo di Bijbel, carpintenan tawata yuda construi cas, y traha mueble y herment pa cunucu. Justino Martir, di siglo 2 di nos era, a skirbi di Hesus: “Tempo cu el a biba entre hende, e tawatin custumber di traha como carpinte, trahando yugo y herment di ara tera.”
^ par. 6 E palabra Griego traduci como “ansha” ta nifica “tin un mente distrai.” Na Mateo 6:25 e tin e sentido di un tipo di miedo y desesperacion cu ta distrai of dividi un persona su mente y pon’e perde tur goso den bida.
^ par. 7 De echo, investigacion cientifico a demostra cu hende cu tin demasiado precupacion y stress tin chens di haya malesa di curason y di ader y hopi otro enfermedad cu por causa nan morto prematuro.


text:
Parke Nacional Arikok – Diaranson mainta polis a ser pidi cu urgencia na grot di Guadirikiri, pa un problema di pareha turista cu a bay for di man.
Na yegada polis a constata cu tawata di un grupo di turista, cu tawata bezig cu un tour.
Dado momento un lo a pasa den plas di awa cu lodo y esaki a causa cu ela perde control, pone dal un baranca y subi un otro.
Aki ta caminda cu e pareha lo a cuminsa discuti y casi a cuminsa bringa, caminda e tourguide tambe a trata na stop nan.
Problema tawata tocante e deposito cu si algo pasa e atv y tambe segun nan e tourguide no a splicanan tur cos.


text:
SOAW a inisiá e programa “Ki Bunita Kreashon”
Willemstad – Den kuadro di su programa i proyektonan pa kombatí pobresa i hasi klientenan ekonómikamente mas independiente, Ministerio di Desaroyo Sosial, Labor i Bienestar (SOAW) a inisiá e programa “Ki Bunita Kreashon” pa kobradónan di ònderstant. Esaki ta e promé programa for di un seri di programa i proyekto di Sektor di Desaroyo Sosial di Ministerio SOAW pa empoderá su klientenan.
E programa ta enserá; formashon personal, kurso básiko di kostura i guia personal. Un total di 15 partisipante lo kuminsá den e programa menshoná ku ta konsistí di un nivel básiko i despues lo pasa pa nivel avansá. E promé fase lo terminá den luna di desèmber i e di dos fase lo terminá den 2018.
Algun di e tópikonan di formashon personal ku lo trata ta: ken mi ta, norma i balor, guia spiritual, komunikashon, kon ta atendé ku konflikto, koperashon, seshonnan di motivashon, kon ta traha un presupuesto, étiketa laboral i abusu relashonal.
E meta ta pa na final di e trayekto e partisipantenan organisá nan mes (bou di guia di SOAW) den forma di un koperativa, pa di e manera aki nan gana nan pan di kada dia komo kosedó i para riba nan mes pia.


text:
Dialuna ultimo, a trata e caso di Sugail “Suki” Croes, den cual Corte a haya cu no tin suficiente motibo pa pone e docente bou guia profesional. Esaki ta relaciona cu e forma con e docente a trata un alumno y su tata. E docente a entama un caso den Corte contra Minister di Enseñansa, Michelle Hooyboer.
E caso ta encera cu dia 20 di maart 2015, e director di Dienst Publieke Scholen a scoge pa suspende Suki Croes pa cinco dia. Despues a kit’e di su funcion como docente na Scol Primario Kudawecha p’e resto di e aña escolar, pero manteniendo un otro funcion te ora aña escolar caba.
Ademas, a obliga e docente pa sigui ricibi guia profesional pa su comportacion basa riba investigacion haci pa comision di expertonan.
E docente a apela contra e decision aki desde 17 di april 2015. Corte a haya cu e conclusion di e investigacion a laga di desea, notando cu Suki Croes no tin un historia di problema structural di comportacion y a basa nan conclusion solamente rib’e caso specifico aki di e alumno y su tata.
Corte a bay na fabor di Suki Croes dialuna ultimo y ta obliga Gobierno paga gastonan di Corte balora na 2 mil florin.


text:
ORANJESTAD(AAN): Yamadanan ta drenta for di tur skina, for di mayornan cu cada biaha ta puntra ora cu nan mira e prome reportahe cu a haci, cu nan kier sa ki dia e Coney Island ta habri, pasobra e muchanan ta cu vakantie.
Steve Hudson, kende ta un di e motornan tras di e Coney Island a splica cu tabata spera riba varios container cu tabata yegando cu ekiponan pa asina e muchanan por gosa di e Coney Island cu pa hopi tempo no a yega Aruba, den un forma asina grandi.
El a conta cu nan ta hopi contento cu por fin e ultimo 14 containernan a yega y tur cu ta riba e tereno, ta transportando for di Barcadera, cu ta e ultimo aparatonan cu tabata en espera pa yega. A confronta hopi problema cu carga for di Colombia y for di Venezuela, pa motibo di traficacion di carga fin di aña. Esey a haci cu nan a atrasa casi un luna. A pone un meta cu no ta habri e parke aki si no ta cla. Kier habri’e completo. No kier habri’e un parti y bisa e hendenan cu tin un otro parti mas ta bin. Lo habri’e completo.
Tin un total di 23 aparato y no ta tur aparato tur hende por bay aden. Tin aparato cu ta 100% pa mucha so.
Un container cu a habri, ta un carousel di animal. Ta algo masha interesante. Practicamente nobo. Esey ta pa mucha so, di 2, 3, 4 of 5 aña. Tin aparato pa tiener, tin aparato familiar y pa adulto. O sea nan ta reparti. Ta pesey e parke aki ta asina diverso y diferente, pasobra tin aparato pa hende di tur edad. No tin cuenta cu ta bay cu e muchanan y no tin nada pami y ta sinta riba un banki warda nan diberti. Ora cu e muchanan ta diberti, papa cu mama tambe por diberti den un otro aparato, pasobra tin pa nan tambe. Esey ta haci e parke aki asina diferente for di tur otro parke cu a yega di bin Aruba. Na entrada ta bay cobra bao di diez florin en general.
Cada aparato ademas tin su prijs cada uno. Pero asina e ta tur caminda tambe basicamente. Tin aparato pa mucha, pero tin aparato cu ta yama double extremo. Tin aparato cu tin apenas 9 stoel, pero ta tuma 15 minuut pa bin ariba y bay abao. Ta cobra un tiki mas hopi pasobra no tin e cantidad di stoel na dje cu por pone tanto hende den un biaha cu e subi bay bin. Y ta aparatonan cu ta forma fila masha largo. Depende cua aparato, cuanto cen ta paga p’e. No tin aparato di 10 florin pa un hende drenta. Tur ta entre 3 y 9 florin pa e aparatonan.


text:
Oranjestad - Prome Minister di pais Aruba, Sra. Evelyn Wever-Croes a comenta cu a caba di trata presupuesto supletorio den Parlamento e siman aki na unda cu a indica cu tin gastonan adicional di 130 miyon.
E mandatario a bisa cu esaki ta gastonan cu gabinete Mike Eman II a haci prome cu nan a baha y ta gastonan di campaña mas tanto. Placa cu no a drenta di belasting pero si nan a gast’e na mal prioridadnan. Y gobierno anterior a baha sin cu nan a responsabilisa nan mes pa esaki.
E problema a wordo treci durante e reunion publico den Parlamento na unda cu e mandatario a haci un apelacion na Parlamento pa duna un aprobacion di e 130 miyon. Y e placa aki no no ta gasto cu gobierno di Gabinete Wever-Croes a haci sino ta gasto di e gobierno anterior.
E apelacion cu Prome Minister a haci, cual e ta considera casi sobre humano, ta pa tur parlamentario considera sostene e peticion aki tanto esnan cu ta sostene e gobierno actual como esnan cu tabata sostene e gobierno anterior. E mandatario ta bisa cu esaki ta Aruba mester di dje y si no aprobe Aruba ta cay den problema di “cash flow” y no tin placa pa paga debe. Un di e debenan importante cu Gobierno mester paga ta e debe di AZV.
Prome Minister a inidica cu firmesa cu si no tin placa pa paga AZV nos ta busca pasobra cu bida di hende no por hunga.
Lamentablemente fraccion di AVP a vota contra e presupuesto supletorio por lo tanto contra pa Gobierno busca placa pa hinca den AZV pa asina nan manda hende den exterior ugente den e dianan aki y pa AZV paga dokter y hospital. Esnan cu a sostene e presupuesto supletorio ta e parlamentarionan cu ta sostene Gobierno.
Prome Minister ta gradici y a expresa su respet enorme pa e Parlamentarionan di fraccion di POR, RED y di MEP pasobra apesar cu nan no ta di acuerdo cu e maneho cu a wordo hiba y no ta di acuerdo con e placa a wordo gasta, nan a aproba e presupuesto aki.
E mandatario a expresa su deseo di por haya haya e 130 miyon pa yuda nos grandinan, nos muchanan special y yuda combati abuso di mucha. Sinembargo ta 130 miyon cu gabinete di Mike Eman a gasta y awor aki e parlamentarionan di POR, RED y MEP a mustra nan responsabilidad y compromiso y a aprobe.
Cu e presupuesto supletorio aproba gobierno por busca e placa y asina paga e debenan cu tin habri casi tur caminda y hasta na varios instancia, pa asina nan cumpli cu nan debernan.


text:
Minister Koeiman ta risibí di Shekinah Apostolic Prophetic Church Foundation un kantidat di tas i produkto pa skol pa repartí via Kasnan di Bario
WILLEMSTAD – Minister Hensley Koeiman, na víspera di e aña eskolar nobo, a risibí un invitashon di Shekinah Apostolic Prophetic Church Foundation. E fundashon su vishon ta a hiba evangelio na pober, viuda i huérfanonan. Banda di esaki, riba un base regular, e fundashon ta perkurá pa paketenan di kuminda ku ta pone disponibel na Kasnan di Bario pa esnan di ménos rekurso di nos komunidat.
Miembronan di e fundashon Shekinah Apostolic Prophetic Church resien a tene diferente aktividat pa rekoudá fondo pa por a kumpra tasnan di skol i produktonan nesesario pa skol pa otorgá na muchanan via di Kas di Bario. Banda di e fondo rekoudá, mester menshoná ku a risibí donashon di diferente persona i instansia. Minister Hensley Koeiman a tuma e tasnan i produktonan na nòmber di ministerio SOAW i a informaá ku via Kasnan di Bario lo perkurá pa esakinan yega na esnan mas nesesitá. E titular enkargá ku e ministerio di Desaroyo Sosial, Labor i Bienestar a gradisí e fundashon pa e trabou valioso ku miembronan di e organisashon a bin ta hasi. Finalmente Minister Koeiman a deseá tur hóben di nos komunidat hopi éksito durante di e aña eskolar nobo.


text:
E buki mas excitante di mundo
Biblioteca Nacional Aruba ta contento y orguyoso di por presenta e buki di Festival di Buki pa Mucha. E buki ta na Papiamento y Hulandes y ta carga como titluo: ‘E buki mas excitante di mundo (Het spannendste boek van de wereld). E conocido autor Hulandes di buki pa mucha Sjoerd Kuyper a skirbi e buki di festival 2017 di Aruba y esaki ta ilustra pa artista visual y docente di arte, Stan Kuiperi. Traduccion ta na encargo di sra. Evelyn Ruiz-Croes y redaccion di Jeroen Hoogerwerf. E buki a keda publica na Levendig Uitgever, Hulanda.
Biblioteca ta traha continuamente riba promocion di lesamento y den cuadro di e meta principal aki ta organisa diferente evento durante aña. Un evento grandi ta e Festival di buki pa mucha. Pa e festival aki biblioteca ta stimula produccion di un buki nobo, specialmente pa e muchanan di scol. Un evento cu e aña aki ta celebra su di 25 aña di existencia
Pa stimula lesamento y publicacion ta presenta anualmente un publicacion cu storia den cuadro di e tema di e festival Pa percura cu mas tanto mucha tin acceso pa lesa e buki ta trece e publicacion na dos idioma, Hulandes y Papiamento. Hopi biaha un colaboracion artistico entre autor y artista di Hulanda y Aruba. A laga print 2000 ehemplar pa por distribui esaki na tur scol basico di Aruba y e librerianan participante.
E produccion di ‘E buki mas excitante di mundo’ a keda realisa cu cooperacion di Bruna Aruba, De Wit & Van Dorp Stores, Plaza Bookshop, Kiwanis Club of Palm Beach, Century Group, Quota Club y RBC Royal Bank. Adicional e autor Sjoerd Kuyper a ricibi un subsidio for di Nederlands Letterenfonds.. ISBN 978 94 917 4051 0
E buki ta obtenibel pronto na librerianan particpante. Cu compra di 25 florin e cliente ta haya e buki aki gratis.


text:
WILLEMSTAD – E hòmber detené na Sint Maarten e siman aki tin lasonan ku polítika riba e isla. Asina un bosero di Ministerio Públiko a bisa ayera mainta relashoná ku e investigashon “Emerald” relashoná ku froude ku impuesto, falsifikashon di dokumento i labamentu di plaka. E hòmber O’Neil Arrindell, doño di un empresa di seguridat ta na Kòrsou pa su mes seguridat. E motibu ta ademas ku su kompania di seguridat mes tin supervishon di prizòn Point Blanche. Wes-komisario a huzga ku e detenshon tabata korekto i a prolongá su detenshon ayera.
E akshonnan na Sint Maarten den kuadro di e investigashon Emerald ku a inisiá djaluna 28 novèmber 2016, a sigui ayera. E tim pa kombatí kriminalidat ku ta mina (TBO) di “Recherche Samenwerkingsteam” (RST) den koperashon ku Landsrecherche St. Maarten i bou di guia di un wes komisario a kontinuá ku mas entrada hudisial. Banda di e entradanan hudisial a konfiská tambe te ainda sinku outo. Danki na koperashon estrecho ku outoridatnan di parti Franses di St. Maarten a konfiská alabes un yate.
E sospechoso O.A. (35) prosedente di St. Maarten a keda arestá djaluna mainta i entretantu ta enkarselá. E ta sospechá di froude ku impuesto, falsifikashon di dokumento, labamentu di plaka i poseshon ilegal di un arma di kandela. Wes komisario a husga ku tur aspekto entorno e aresto i enkarselashon di e sospechoso a bai konforme lei. E investigashon ta sigui i ta parti di e operashonnan grandi pa kombatí korupshon den Caribe ulandes.


text:
Nos muchanan ta e fundeshi di nos pais!
Durante e debate cu a tuma lugar siman pasa organisa pa e ‘Millennials’ un tema hopi importante a wordo trata, enseñansa. Lidernan di partido mester a contesta e pregunta kico lo haci pa enseñansa.
Lider di MEP, Evelyn Wever-Croes a splica enseñansa ta un punto hopi importante. E solucion pa tur e problemanan di nos pais ta enseñansa y salud.
Pa MEP prioridad lo wordo poni na innovacion y digitalisacion di enseñansa, y dimes miho material. 65% di nos muchanan cu awor ta bai scol basico, lo bai traha den funcionnan cu no ta existi awor ainda. E pregunta ta: nos ta preparando nos muchanan pa e funcionnan ey?
Nos ta dunando nan un base amplio suficiente pa por ta flexible y adapta n’e cambionan cu nan lo experiencia? Nan base pa loke ta IT y digitalisacion ta fuerte? E contesta ta NO!
Eynan nos mester hinca nos esfuerso. E sistema di enseñansa cu nos tin awor, tin hopi desafio pa studiantenan y p’esey hopi ta cai afo, sin cu tin algo otro pa nan. Esey nos mester cambia. Tur studiante merece haya un oportunidad. Mas graduado y menos drop outs.
Un otro tema importante, Wever-Croes ta mustra, ta e maneho di idioma na scol y un curiculum actualisa. Hulandes ta un problema pa hopi studiante. Papiamento, nos lenga materno, ta wordo aplica actualmente na algun scol piloto como idioma di instruccion y e resultadonan ta hopi bon. Hasta riba dominio di Hulandes ora den 5e klas nan haya idioma di instruccion Hulandes.
Mester finalisa e evaluacion pa mira si e por ta aplicable na mas scol. Ta prueba cu un mucha ta siña miho den su idioma materno.
No mester descarta Ingles den enseñansa; hasta na Hulanda enseñansa avansa ta bay na Ingles, pues si nos kier prepara nos hobennan pa asumi e rolnan di lider di nos pais den futuro, nos no por keda pega den Hulandes.
Un tema sumamente importante ta tambe nos docentenan. Nos docentenan mester haya mas sosten y ayudo, mas asistencia social na scolnan. Y docentenan mester haya participacion real den decisionnan importante den enseñansa.
CON TA BAI PAGA P’E?
Lider di MEP Evelyn Wever-Croes a indica tambe cu MEP kier garantisa inversion suficiente den enseñansa, y lo haya e placa aki di e sigiente forma:
- Baha gasto di Gobierno, dor di baha cantidad di Minister di 9 pa 7 y baha cantidad di coordinador; baha nan gastonan di biahamento y fiestamento, di propaganda y di abogado; ey so caba bo ta scapa 60 pa 70 miyon florin pa aña
- Renegocia cu Hulanda pa nos haya fiansa na interes abou; esey so caba por scapa nos 200 miyon pa aña. Rib’e pregunta si esaki ta entrega nos autonomia, lider di MEP a splica cu hustamente contrario. Renegocia cu Hulanda pa nos baha gasto y pone orden den e desorden financiero, ta e unico caminda pa gana nos autonomia bek.
“Locual ami kier mira ta cu nos muchanan duna tur cu nan tin, den nan educacion. Pa nan ta The Best that they can Be. Mescos cu ora un mucha bay hunga football e tin e espirito pa sali campeon, asina nos mester inspira y inculca den nos muchanan e espiritu di ta campeon den nan estudio tambe. Nos mester busca role-models pa inspira nan “to be the best that they can be”, tabata palabranan di lider di MEP, Evelyn Wever-Croes.
Lider di MEP indudablemente tabata e lider cu a destaca den e debate, cu solucionnan concreto y realistico. Na un forma sereno, sigur di su mes, Evelyn Wever-Croes a demostra cu e ta cla pa lidera nos pais.


text:
Despues cu e apelacion di e ex Presidente, Cristina Fernandez, a wordo rechasa, husticia di Argentina a confirma e proceso di e ex Presidenta pa asociacion ilicito y fraude, despues di a entrega, presuntamente, trabounan publico na balor di 2.200 miyon dollar na un empresario.
Corte Supremo na Argentina a ratifica e decision di e hues federal, Julio Ercolini, dictamina den segundo instancia na december di 2016 y aki a “abilita e via pa realizacion di e huicio oral y publico”, segun a splica e Centro di Informacion Hudicial (CIJ).
Ademas, e husticia argentino a comproba e embargo di mas o menos 565 miyon dollar riba propiedadnan di e ex mandatario, kende a haya un inmunidad parlamentario na momento cu el a keda elegi como senador den eleccionnan legislativo di dia 22 di october cu a pasa.
Husticia argentino ta investigando presunto iregularidad den e otorgamento di obranan publico na e Grupo Austral, presidi pa e empresario Lazaro Baez, den e provincia di Santa Cruz (Patagonia), durante e mandato di Kirchner (2007-2015).
Kirchner ta enfrenta otro investigacion, unda cu el a nenga siman pasa dilanti un hues di a encubri hendenan di Iran cu a wordo acusa na Argentina, pa e atentado contra e centro hudiu-argentino AMIA, cu a laga un saldo di 85 morto na 1994.


text: WILLEMSTAD – Pasamentu den lus kòrá ta kohiendo formanan epidémiko na Kòrsou. Opviamente esei ta krese problemanan serio kuné loke nos historia di tráfiko a demostrá kada bes di nobo. Via di retnan sosial tin mas i mas kòntròl tambe tumando lugá, manera e pasamentu den lus kòrá aki ku klaramente por mira riba e pòtrèt aki. Un eror tambe ku hopi shofùr ta hasi ta, ku ora e lus ta bèrdè i nan no por sigui kore, nan ta bai para den kaminda. E regla ta bisa ku mester warda tras di e liña te ora por sigui kore. E komportashon aki ta pone ku tráfiko ta pega na diferente sitio ku outo den kaminda siendo ku esnan ku lus bèrdè no por sigui kore.